title: Simpsonit (5. tuotantokausi)

text: Marge alkaa nalkuttaa trampoliinin hankkimisestä, ja lopulta hän tajuaa nalkuttavansa aina joka asiasta. Hän menee käymään sisariensa luona, jotka suosittelevat avuksi Phil Goodmanin videota. Tuloksena on se, ettei Marge nalkuta enää yhtään mistään. Kun Goodman saapuu kaupunkiin luennoimaan, vievät Marge ja Homer Bartin kuuntelemaan. Bart alkaa huudella herjoja yleisöstä, jolloin Goodman ottaa tämän luokseen lavalle. Sitten Goodman neuvoo kaikki olemaan "kuin poika" eli tekemään mitä huvittaa.


title: Simpsonit (5. tuotantokausi)

text: Pian Springfieldissä järjestetään "Tee mitä huvittaa" -festivaalit. Huipentumana James Brown laulaa kappaleen "I feel good". Kappale kuitenkin keskeytyy, kun lava hajoaa kiinnittämättömien pulttien takia. Sitten maailmanpyörä hajoaa, sillä sitä ei ole öljytty. Kohta koko kaupunki alkaa syyttää toisiaan tekemättömistä töistä, ja tuloksena on täysi tappelu. Äkkiä Apu tajuaa, että kaikki oli alun perin Bartin syytä. Kaikki ryntäävät hänen kimppuunsa, mutta Homer piilottaa hänet paraativaunuun. Bartin piilo paljastuu, mutta väkijoukko ei jaksakaan enää jahdata häntä, ja hän pelastuu.


title: Simpsonit (5. tuotantokausi)

text: Bart ja Millhouse löytävät kadulta Homerin hukkaaman setelin ja ostavat sillä pelkästä sokerista valmistetun pirtelön. Sokerihumalassa he tekevät kaikkea hullua, ja aamulla Bart herää partiopuvussa. Aluksi häntä tympii olla partiolaisena, mutta sitten hän tajuaa partiolaisten saavan taskuveitsen ja päättääkin pysyä ryhmässä. Bart ja Homer osallistuvat isä–poika-leirille ja melontaretkellä päätyvät samaan veneeseen Flandersin kanssa. Homer kuitenkin hukkaa kartan ja he eksyvät avomerelle. Homer, Bart, Ned ja Rod luulevat lopun jo tulleen, kun Homer haistaa öljynporauslautalla olevan Hassuburgerin. He melovat nopeasti Homerin nenän vainuamaan suuntaan ja pelastuvat. — Jaksossa vierailee Ernest Borgnine.


title: Simpsonit (5. tuotantokausi)

text: Homerin työpaikalle tulee töihin Mindy Simmons (Michelle Pfeiffer), johon Homer ihastuu. Mindy vaikuttaa joka suhteessa paremmalta kumppanilta kuin Marge, etenkin kun Marge on sairastunut pahaan flunssaan. Homer ei halua menettää perhettään, joten hän päättää kertoa Mindylle, ettei heillä voi olla yhteistä tulevaisuutta. Johtaja Burns kuitenkin näkee heidän juttutuokionsa turvakamerasta ja lähettää heidät yhteiselle työmatkalle. He joutuvat samaan hotellihuoneeseen, ja Homer purskahtaa itkuun tajutessaan pettävänsä vaimoaan. Lopulta hän kutsuu Margen hotellihuoneeseen ja viettää yön Mindyn sijasta Margen kanssa. — Bart joutuu käyttämään silmälaseja tässä jaksossa.


title: Simpsonit (5. tuotantokausi)

text: Uhkapeli laillistetaan Springfieldissä, jolloin Burns perustaa oman kasinon. Homer palkataan töihin jakajaksi, mutta Bartia ei lasketa alaikäisenä sisään. Niinpä hän kostoksi perustaa puumajaansa oman kasinon ja hankkii Robert Goulet’n esiintyjäksi. Eräänä iltana Marge tulee tapaamaan Homeria ja kokeilee samalla pelata yksikätistä rosvoa. Hänelle kuitenkin perustuu peliriippuvuus ja hän alkaa käydä kasinolla joka ilta. Lopulta Homer tympääntyy Margen ainaiseen poissaoloon ja ryntää kasinolle etsimään häntä.Springfieldissä riehuu rikosaalto, jota Homer rupeaa selvittämään. Rikollinen ilmoittaa suorassa TV-lähetyksessä ryöstävänsä museosta suuren timantin. Hän onnistuukin, sillä Homer jätti vartiopaikkansa juodakseen Duffia. Rikollinen jää lopulta kiinni Homerin isän ansiosta: kyseessä on vanhainkodin asukki Malloy (Sam Neill). Varas palauttaa kaiken varastamansa, mutta pakenee poliisiaseman sellistä nerokkaalla huijauksella.


title: Simpsonit (5. tuotantokausi)

text: Bartin luokka käy luokkaretkellä pahvilaatikkotehtaassa. Bart kyllästyy kiertokäyntiin ja pakenee naapurissa olevaan TV-yhtiöön. Siellä hän onnistuu pääsemään Hassu-klovnin apulaiseksi tuomalla tälle donitsin. Työ on kuitenkin kaikkea muuta kuin hauskaa. Niinpä Bart päättääkin jo lähteä, kun Hassu tarvitsee tätä ohjelmassaan statistiksi. Bart kuitenkin tuhoaa vahingossa lavasteet ja toteaa yleisölle nopeasti: "I didn't do it!" eli "En se minä ollut!" Tuon lausahduksen takia Bartista tulee julkkis, ja hän saavuttaa suuren suosion. Villitys kuitenkin lopahtaa yhtä nopeasti kuin alkoikin, sillä lopulta sutkautus ei ole enää hauska. Jakson lopussa sarjan tekijät vitsailevat tällä, sillä he laittavat hahmot sanomaan suurimman osan vakiohokemistaan peräkkäin. (Näitä ovat muun muassa Homerin ”D'oh!”, Margen ”Hhrrmmmm...”, Bartin ”¡Ay Caramba!”, Nelsonin ”Ha-ha!” ja johtaja Burnsin ”Excellent!” – Lisa yrittää lanseerata oman hokeman ”If anyone asks, I'll be in my room...”)Homer ostaa Kwik-e-Martista pilaantunutta kinkkua sekä katkarapuja ja joutuu sairaalaan. Lisan ehdotuksesta Homer valittaa kuluttajaviranomaisille, ja Apu saa potkut. Korvaukseksi Homer ottaa Apun luokseen asumaan. Simpsonit huomaavat pian, että Apu kaipaa kauppaansa enemmän kuin mitään maailmassa, joten Homer ja Apu matkustavat Intiaan hankkimaan Apun työpaikkaa takaisin. He löytävät suuren gurun, joka lupaa vastauksen kolmeen kysymykseen. Homer tuhlaa ne kysymällä "Oletko sinä suuri guru?", "Sinäkö?" ja "Ihanko varmasti?" eikä Apu saa työtään takaisin. Kotiin palattuaan Apu kuitenkin päättää marssia Kwik-e-Martiin ja vaatii työtään takaisin. Sijaisena toiminut leffatähti James Woods on tympääntynyt kauppiaana olemiseen ja niinpä hän luovuttaa paikan Apulle heti.


title: Simpsonit (5. tuotantokausi)

text: Uusi puhuva Malibu Stacy tulee kauppoihin ja kaikki ryntäävät ostamaan sen. Myös Lisa ostaa nuken, mutta on hyvin pettynyt siihen, koska Lisan mielestä nuken puheet ovat liian seksistisiä. Yksi nuken repliikeistä on: ”Älä minulta kysy, olen vain tyttö!” Lisa aikoo valittaa suoraan Malibu Stacyn perustajalle (Kathleen Turner), missä hän onnistuukin. Yhdessä he tekevät Lisalle oman nuken, Lisa Leijonamielen, joka on huomattavasti tasa-arvotietoisempikuin Malibu Stacyt. Kun nukke pääsee myyntiin ja kaikki tytöt (sekä Smithers) ovat juoksemassa ostamaan sitä, työntää kaupan myyjä tyttöjen eteen kärryn täynnä Malibu Stacy -nukkeja, joilla on uusi hattu. Ainoastaan yksi tyttö ehti ostaa Lisa Leijonamieli -nuken, mutta Lisa on siihenkin tyytyväinen.Homer haluaa päästä katsomaan jalkapallo-ottelua mutta ei onnistu saamaan lippua. Sen sijaan Flanders voittaa liput otteluun ja ottaa Homerin mukaansa. Naapureista tulee pian ystävykset, eikä Homer puhu muusta kuin Flandersista. Kuitenkin hän alkaa puuttua Flandersin elämään liian paljon, ja lopulta Flanders lähtee pakomatkalle. Muu Springfieldin väki pitää Nediä kateellisena ja halveksuu tämän käytöstä. Kirkossa Flandersin hermot kuitenkin pettävät, ja hän haukkuu Homerin pystyyn. Homer kuitenkin pitää Flandersin puolesta puolustuspuheen. Jakson lopussa kaikki on kuitenkin taas ennallaan, ja Homer vihaa jälleen Flandersia kuten ennenkin.


title: Simpsonit (5. tuotantokausi)

text: Bart osallistuu radion tietokilpailuun, jossa on palkintona joko rahaa tai pilailupalkinto. Bart valitsee pilailupalkinnon, joka on juontajien vitsinä heittämä elefantti. Kun Bart ei saakaan valitsemaansa palkintoa, hän alkaa ärsyttää radion henkilökuntaa toistamalla joka paikassa hokemaa "Missä on elefanttini?" Lopulta kanavan tuottajat ärsyyntyvät ja hankkivat Bartille oikean elefantin. Bart antaa tälle nimeksi Stampy (eli Tallari). Elefantin ruokintakustannukset kuitenkin ajavat Simpsonit lähes vararikon partaalle, ja lopulta he vievät Tallarin eläintensuojelualueelle.Burns on vähällä hukkua kylpyammeeseen, ja hän tajuaa kuolevansa joskus. Niinpä hän julistaa kilpailun siitä, kuka pääsee hänen perillisekseen. Myös Bart ja Lisa osallistuvat, mutta kukaan osallistujista ei miellytä Burnsia. Bart suuttuu ja kostoksi rikkoo Burnsin omaisuutta. Tämä ei ole koskaan nähnyt moista äkeyttä, ja iloissaan hän nimittää Bartin perijäkseen. Bart alkaa pikkuhiljaa viettää yhä enemmän ja enemmän aikaa Burnsin kartanossa, sillä hän saa tehdä siellä mitä haluaa. Burns jopa palkkaa näyttelijöitä esittämään Simpsoneita, jotka muka eivät enää kaipaa Bartia. Lopulta Burns asettaa Bartin tulikokeeseen: Bartin tulee antaa potkut isälleen. Bart ei kuitenkaan kykene tähän vaan luopuu perintöoikeudestaan ja palaa kotiinsa.


title: Simpsonit (5. tuotantokausi)

text: Bart tuo kouluun näytille Simpsonien koiran Pukin pikku apurin. Bart vie koiran siivouskomeroon mutta koira alkaa juoksennella ilmanvaihtokanavassa. Seymour Skinner lähettää talonmies Willien etsimään koiraa. Kun tarkastaja näkee Pukin pikku apurin ilmanvaihtokanavassa, Skinner saa potkut. Bart ystävystyy työttömän Seymourin kanssa ja auttaa häntä saamaan työpaikan takaisin.Bart lintsaa koulusta. Paetessaan rehtoria Bart päätyy pormestari Quimbyn veljenpojan syntymäpäiväjuhliin. Siellä Bart piiloutuu keittiöön ja näkee ainoana todistajana, kuinka tarjoilija loukkaantuu vakavasti. Kaikki syyttävät Quimbyn veljenpoikaa pahoinpitelystä, sillä hän moitti tarjoilijaa tämän ranskalaisen korostuksen takia. Bart potee omantunnontuskia, sillä jos hän paljastaisi tämän syyttömäksi, hän tunnustaisi samalla lintsanneensa koulusta. Lopulta hän kuitenkin suostuu todistamaan, ja rehtori antaa hänelle viisi kuukautta jälki-istuntoa.


title: Simpsonit (5. tuotantokausi)

text: Sekä Abraham Simpson että johtaja Burns ihastuvat Margen äitiin. Burns on jo viemässä häntä vihille, kun Abraham syöksyy paikalle. Margen äiti tiuskaisee, ettei hän mene naimisiin kummankaan kosijan kanssa, ja Abraham ryöstää morsiamen kuin elokuvassa "Miehuuskoe".


title: Simpsonit (5. tuotantokausi)

text: Homer ryhtyy opettajaksi, mutta hän ei keksi luokalleen mitään sanottavaa. Kun ihmiset ovat jo lähdössä pois kurssilta, hän epätoivoissaan alkaa kertoa näille Margen intiimejä salaisuuksia. Marge suuttuu tästä niin paljon, että heittää Homerin ulos kotoa. Homer muuttaa asumaan Bartin puumajaan ja on jo seuraavana päivänä hulluuden partaalla. Marge kuitenkin leppyy ja päästää Homerin lopulta takaisin kotiinsa.


title: Markku Ritala

text: Markku Ritala (s. 1959) on suomalainen manageri. Hänet tunnetaan parhaiten Atlantis FC:n managerina monen vuoden ajalta. Ritala oli taustavaikuttajana, kun FC Norssi yhdistyi Gösta Sundqvistin perustaman Johanneksen Dynamon kanssa.


title: Markku Ritala

text: Ritala on luotsannut Atlantista toistakymmentä vuotta useistakin karikoista huolimatta. Hän on toistuvasti rakentanut joukkueen takaisin toimintaan muutaman taustahenkilön kanssa, joista pitkäaikaisimpiin kuuluvat muusikkona tunnettu Aarne Tenkanen ja yritysvalmentajana tunnettu Panu Hämäri.


title: Markku Ritala

text: Ritalan lempinimi on Mr. Atlantis, jonka hän sai jo FC Norssin pelaajana.


title: Markku Ritala

text: Ritala on kauppatieteiden maisteri, ja tuotantotalouden DI.


title: Urara Takano

text: Urara Takano (, oik. ; s. 16. elokuuta 1961 Chiba) on japanilainen ääninäyttelijä. Hän työskentelee Ken Production -yhtiössä. Kumai tunnetaan parhaiten äänirooleistaan Kai Hiwatarina ja Tiikerinä. Hän lainasi ääntään myös One Piece OAVissa Monkey D. Luffylle vuonna 1998.


title: Urara Takano

text: Takano harrastaa muun muassa rumpujen ja trumpetin soittamista.


title: Mansikkakirjosiipi

text: Mansikkakirjosiipi ("Pyrgus malvae") on paksupääperhosten heimoon kuuluva perhoslaji ja sukunsa yleisin edustaja Suomessa.


title: Mansikkakirjosiipi

text: Mansikkakirjosiipi on sukunsa pienin laji. Sen siipien kärkiväli on 20–24 mm, mutta muutoin sen erottaminen muista "Pyrgus"-suvun lajista on vaikeaa. Siipien yläpinnoilla on tumman mustanruskealla pohjalla hyvin selkeärajaisia, puhtaanvalkoisia, melko suorakulmaisen muotoisia täpliä. Täplien määrä vaihtelee yksilöittäin, mutta etusiiven ulkoreunassa on täplärivi ja takasiiven yläpinnalla on aina täpliä. Siipien alapinnat ovat vaaleanruskeat, usein vihreän tai keltaisen kehnäiset, valkotäpläiset ja siipisuonet vain hieman pohjaväriä vaaleammat. Takasiiven alapinnan keskiosassa siiven poikki kulkeva valkoinen vyö on keskeltä katkennut. Siipiripset ovat valkoiset, suonten kohdilla tummat.


title: Mansikkakirjosiipi

text: Satunnaisesti esiintyy värimuoto "f. taras", jolla valkoiset täplät ovat yhtyneet siiven pituussuuntaisiksi juoviksi.


title: Mansikkakirjosiipi

text: Lajin levinneisyys ulottuu Espanjasta ja Englannista Euroopan ja Pohjois-Aasian poikki Japaniin ja se onkin sukunsa laajimmin levinneistä lajeja. Mansikkakirjosiipiä tavataan Suomessa suunnilleen Oulu–Ilomantsi-linjan eteläpuolella, mutta aikaisemmin levinneisyys on ulottunut pohjoisemmaksi. Mansikkakirjosiipi lentää melko varhain touko-kesäkuussa, aikaisemmin kuin läheiset sukulaisensa, mikä on tärkeä lajinmääritystuntomerkki. Etelämpänä Euroopassa sillä on toinen sukupolvi heinäkuussa, mutta Pohjois-Euroopassa sellaista ei kehity ainakaan yleensä. Suomessa muutamien heinäkuun loppupuolen havaintojen on tulkittu olevan toista sukupolvea.


title: Mansikkakirjosiipi

text: Mansikkakirjosiipi suosii paahdeympäristöjä. Sen elinympäristöjä ovat aurinkoiset ja matalakasvustoiset paikat niin metsänreunoilla tai niityillä kuin soilla tai puuttomilla saarillakin. Perhosia tavataan usein yksitellen tai pienelle alueelle kokoontuneina ryhminä. Mansikkakirjosiipi on nopea lentäjä ja sitä on vaikea havaita muutoin kuin sen laskeuduttua kukille ruokailemaan tai lehdelle lepäämään, jolloin se pitää siivet ruumiin sivuille levitettyinä. Häirittynä kirjosiipi lähtee herkästi lentoon ja lentävän yksilön seuraaminen on vaikeaa. Perhoset lentävät aina lähellä maanpintaa ja myös pariutuminen tapahtuu siellä.


title: Mansikkakirjosiipi

text: Naaras munii yksitellen ravintokasvien lehtien yläpinnoille ja toukat kuoriutuvat reilun viikon kuluttua. Toukat tekevät aluksi erittämästään silkistä suojakotelon ja myöhemmin sitovat koko lehden suojakseen. Toukan kasvu on hidasta ja kestää noin kaksi kuukautta. Laji talvehtii kotelona, joten aikuiset yksilöt pääsevät lentoon jo loppukeväällä.


title: Mansikkakirjosiipi

text: Malvoihin viittaavasta tieteellisestä lajinimestä huolimatta malvat eivät kuulu mansikkakirjosiiven ravintokasveihin.


title: Mansikkakirjosiipi

text: Toukka syö ruusukasvien, etenkin ahomansikan ("Fragaria vesca") ja rätvänän ("Potentilla erecta"), mutta myös vadelman ("Rubus idaeus"), ketohanhikin ("Potentilla anserina"), kurjenjalan ("Potentilla palustris"), mesiangervon ("Filipendula ulmaria") ja poimulehtien ("Alchemilla") lehtiä.


title: Ylänkötylli

text: Ylänkötylli, aikaisemmalta nimeltään mongoliantylli ("Charadrius mongolus") on aasialainen kahlaaja.


title: Ylänkötylli

text: Linnun pituus on 19–21 senttiä, siipien kärkiväli 45–58 senttiä ja paino 44–79 grammaa. Puvultaan muistuttaa hieman keräkurmitsaa mutta on selvästi pienempi. Juhlapuvussa alapuoli on valkea mutta rinnan poikki kulkee leveä ruskea vyö. Yläpuoli on ruskea, kasvoilla on tumma naamio. Nokka on kokotumma ja hiukan pään pituutta lyhyempi. Koivet ovat pitkähköt ja tumman vihertävät. Lennossa siivellä erottuu kapea vaalea siipijuova. Koiras ja naaras ovat paljolti samannäköisiä, koiraan rintavyö on leveämpi ja kirkkaamman värinen. Nuori lintu muistuttaa talvipukuista vanhaa lintua. Tavallisin ääni on kirkas ’trik’ tai ’drrit’.


title: Ylänkötylli

text: Pesimäalue on kaksijakoinen. Himalajan, Pamirin, Tiibetin ja Kiinan alueella esiintyvät alalajit "pamirensis" (Richmond 1896), "atrifrons" (Wagler 1829) ja "schaeferi" (de Schauensee 1938), Itä-Siperiassa alalaji "mongolus" (Pallas 1776) ja Kauko-Idässä alaji "stegmanni" (Portenko 1939). 3 ensin mainittua alalajia aiotaan erottaa omaksi lajiksi "C. atrifrons". Laji on pesinyt myös Alaskassa. Maailman populaation koko on 130 000–150 000 yksilöä. Lajin kanta on elinvoimainen. Ylänkötylli on muuttolintu, joka talvehtii Kaakkois-Aasiassa, Indonesiassa, Melanesiassa, Australiassa, Intian niemimaalla, Arabian niemimaalla sekä Afrikan itä- ja etelärannikoilla aina Namibiaan saakka. Suomessa laji havaittiin ensi kertaa Kristiinankaupungin Domarkobbanilla 22.–25. heinäkuuta 2009, näin ollen siitä tuli 455. Suomessa havaittu lintulaji. Ylänkötylli on vuoristojen ja ylänköjen asukas, voi pesiä jopa 5 500 metrin korkeudella. Muuttoaikoina se viihtyy mutaisilla vuorovesi- ja hiekkarannoilla sekä suola-altaiden reunoilla.


title: Ylänkötylli

text: Pesä on avoimesti maassa, emojen rapsuttamssa kuopassa tai naudan jalanjäljessä. Munia on 2 tai 3, molemmat emot hautovat yhteensä 22–24 päivää. Poikaset ovat pesäpakoisia ja ne oppivat lentämään noin kuukauden ikäisinä.


title: Ylänkötylli

text: Ylänkötyllin ravintoon kuuluvat hyönteiset, äyriäiset ja madot.


title: Suokirjosiipi

text: Suokirjosiipi ("Pyrgus centaureae") on paksupääperhosten heimoon kuuluva melko pienikokoinen, soilla elävä perhoslaji. Suomessa se on nykyisin pahoin taantunut soiden ojitusten vuoksi.


title: Suokirjosiipi

text: Suokirjosiiven siivissä on tumman ruskeansävyisellä pohjalla selkeärajaisia, melko nelikulmaisen muotoisia valkoisia laikkuja ja siipiä peittää valkea karvoitus. Siipien pohjaväri on vaaleampi pohjoista kohti siirryttäessä. Takasiivissä on valkeita laikkuja ja etureunassa suuri valkoinen laikku. Siipien alapinnat ovat ruskeanharmaat, laajalti valkotäpläiset ja siipisuonet ovat kirkkaan valkoiset. Takasiipien alapinnan keskiosassa on yhtenäinen valkoinen vyö, jonka keskisarassa olevassa osassa on likimain suorakulmainen mutka. Siipiripset ovat valkoiset, suonten kohdilta tummat. Siipien kärkiväli on 26–28 mm.


title: Suokirjosiipi

text: Toukka on mustaa päätä lukuun ottamatta kellertävä, sitä peittää lyhyt ja tankea karva.


title: Suokirjosiipi

text: Laji muistuttaa suuresti muita "Pyrgus"-suvun perhosia. Tärkeä erottava tuntomerkki on verraten suuren koon lisäksi elinympäristö.


title: Suokirjosiipi

text: Suokirjosiipi on pohjoinen laji, jonka levinneisyys maailmalla ulottuu Norjasta, Ruotsista ja Suomesta Pohjois-Venäjän ja Siperian poikki Pohjois-Amerikkaan ja Labradorille saakka. Eteläisimmät elinalueet ovat Altai- ja Sajanvuoristoissa sekä Coloradossa. Suokirjosiipi on harvinaistunut Etelä-Suomessa soiden ojituksen takia ja nykyisin se esiintyy lähinnä Kainuun ja Lapin alueilla sekä Pohjanmaalla. Perhoset lentävät yhtenä sukupolvena kesäkuun alusta heinäkuun loppupuoliskolle. Yksittäisellä elinpaikalla lentoaika on varsin lyhyt.


title: Suokirjosiipi

text: Suokirjosiipiä tavataan soilla sekä tunturien koivuvyöhykkeellä, sillä sen toukka syö lakan lehtiä. Perhonen ei siedä lainkaan elinpaikkansa ojittamista ja aikaisemmin lähes koko Manner-Suomessa tavattu perhonen onkin nykyisin hävinnyt kokonaan rannikolta ja on muutoin Etelä- ja Keski-Suomessa erittäin paikoittainen. Toukkakehitys on kaksivuotinen, minkä vuoksi tietyllä suolla perhosia voi havaita yleensä vain joka toinen vuosi.


title: Suokirjosiipi

text: Naaras munii munat yksitellen ravintokasvien lehdille ja toukka, jonka elintavat tunnetaan muutoin huonosti, elää silkkirihmalla yhteen sidottujen lehtien välissä. Laji talvehtii toukkana kahdesti. Ensimmäisen talven pienenä, toisen täysikasvuisena toukkana tai ehkä joskus kotelona.


title: Suokirjosiipi

text: Suomessa suokirjosiipi on vuoden 2010 uhanalaisarvioinnissa luokiteltu silmälläpidettäväksi (NT). Se on myös yksi Suomen kansainvälisistä vastuulajeista.


title: Suokirjosiipi

text: Tieteellinen lajinimi "centaureae" viitannee virheellisesti kaunokkeihin ("Centaurea") perhosen ravintokasveina.


title: Suokirjosiipi

text: Toukan ravintokasvina on muurain ("Rubus chamaemorus"), pienenä toukkana ehkä myös vaivaiskoivu ("Betula nana"). Pohjois-Amerikassa myös hanhikit ("Potentilla") sekä mansikat ("Fragaria").


title: Vjatšeslav Ivanenko

text: Vjatšeslav Ivanovitš Ivanenko (, s. 3. maaliskuuta 1961 Kemerovo, Neuvostoliitto) on Neuvostoliittoa edustanut, vuonna 1988 olympiakultaa voittanut venäläinen kilpakävelijä, jonka matkana oli 50 kilometriä.


title: Vjatšeslav Ivanenko

text: Ivanenko on olympiavoittaja vuoden 1988 Soulin olympiakilpailuista. Lisäksi hän saavutti pronssia MM-kilpailuissa Roomassa 1987 ja EM-pronssia vuonna 1986 Stuttgartissa.


title: Turvatekniikka

text: Turvatekniikka tai pidemmässä muodossa turvallisuustekniikka () on sateenvarjokäsite laajalle teknisten sovellusten kirjolle, jolla pyritään suojaamaan ihmisiä, rakennuksia, yhteiskunnan toimintaedellytyksiä ja koneita joltakin kyseisen systeemin ulkopuoliselta riskiltä. Turvatekniikkaan sisältyvät muun muassa henkilökohtaiset suojavarusteet, rakennusten lukitukset ja valvontatekniset järjestelyt sekä automatkustajien turvalaitteet kuten turvatyyny. Myös työturvallisuus sisältää turvallisuutta parantavia teknisiä ratkaisuja. Rakenteiden mitoituksia tutkiva ja vaurioitumisriskiä ennustamaan pyrkivä luotettavuustekniikka ei kuulu turvatekniikkaan.


title: Turvatekniikka

text: Koneturvallisuus voi olla osa automaation kuten teollisuusrobotin hallintaa ja ohjausta.


title: Bo Gustafsson

text: Bo Gustafsson (s. 29. syyskuuta 1954 Skee, Ruotsi) on ruotsalainen entinen kilpakävelijä, jonka matkana oli 50 kilometriä.


title: Bo Gustafsson

text:
Gustafsson saavutti olympiahopeaa Los Angelesin kesäolympialaisissa 1984. Lisäksi hän saavutti EM-pronssia vuonna 1982 Ateenassa.
Bo Gustafsson oli aktiiviurallaan 175 senttimetriä pitkä ja painoi 64 kilogrammaa.


title: Tatu Mannberg

text: Tatu Mannberg on kajaanilainen kitaristi ja muusikko. Hän on soittanut mm. Kirkan, Remu Aaltosen, Riki Sorsan, Pelle Miljoonan ja Michael Monroen yhtyeissä.


title: Tatu Mannberg

text: Mannberg sai aluksi soittoonsa vaikutteita 1970-luvun lopun ja 1980-luvun alun heavykitaristeilta, esimerkiksi Eddie van Halenilta. Kassu Halonen järjesti Kajaanissa 1970-1980 -lukujen vaihteessa useita bändileirejä, joissa hän kiinnitti huomiota nuoreen kajaanilaiskitaristiin, jonka tekniikka oli tuona aikana poikkeuksellisen kehittynyt. Halonen auttoi Mannbergiä tämän musiikkiuralla järjestämällä hänelle pestin Kirkan kiertuebändin kitaristina.


title: Tatu Mannberg

text: Mannbergin ensimmäinen julkaistu levy on Tatus April Music Band -nimellä kulkeneen bändiprojektin julkaisema single, jonka a-puolella on popsävyinen mutta metallivaikutteita kitaroinnissa sisältävä kappale Ways of forgetting.


title: Horst Tappert

text: Horst Tappert (26. toukokuuta 1923 Elberfeld (nyk. Wuppertal) Saksa – 13. joulukuuta 2008 München Saksa) oli saksalainen näyttelijä ja ohjaaja. Hänen tunnetuin roolinsa on rikosylitarkastaja Stephan Derrick samannimisessä rikossarjassa. Tappert myös toimi sarjassa yhtenä ohjaajista.


title: Horst Tappert

text: Aikaisemmin pelkästään teatterirooleja tehnyt Tappert siirtyi 1950-luvun lopulla television ja elokuvien pariin. Hänen tunnetuin työnsä noilta ajoilta oli Michael Doneganin rooli kolmiosaisessa TV-elokuvassa "Englannin suuri junaryöstö" ("Die Gentlemen bitten zur Kasse") vuodelta 1966. Laajasti tunnetuksi Horst Tappert kohosi vuonna 1974 alkaneen poliisisarja Derrickin myötä. Hän esitti müncheniläistä ylitarkastajaa sarjan koko 25-vuotisen historian ajan aina vuoteen 1998, jolloin sekä Derrick että tämän esittäjä siirtyivät eläkkeelle. Sarja oli menestys myös saksankielisten maiden ulkopuolella, ja sitä esitettiin yli sadassa maassa. Tappert sai roolistaan useita palkintoja, muun muassa saksalaisen television ja median Bambi-palkinnon kolmesti (1979, 1990, 1998) sekä italialaisen Telegatto-palkinnon neljästi (1986, 1987, 1990, 1999).


title: Horst Tappert

text: Tappert kuului toisen maailmansodan aikana vuodesta 1943 alkaen Waffen-SS:n Totenkopf-rykmenttiin, joka operoi itärintamalla. Hän palveli myös SS:n ilmatorjuntajoukoissa Saksassa. Tappert ei koskaan tarkemmin kertonut sodanaikaisesta toiminnastaan ja mainitsi sodan jälkeen palvelleensa lääkintämiehenä. Horst Tappert kuoli vaikeaan sairauteen.


title: Borrowed Time

text: Borrowed Time on brittiläisen heavy metal -yhtye Diamond Headin toinen albumi. Se nauhoitettiin vuonna 1981 ja julkaistiin 1982.


title: Borrowed Time

text: Kaikki kappaleet kirjoittaneet Sean Harris & Brian Tatler.


title: Borrowed Time

text: Vuoden 2007 uusintapainoksen bonuskappaleet


title: Stjepan Bobek

text: Stjepan Bobek (3. joulukuuta 1923 Zagreb, Serbien, kroaattien ja sloveenien kuningaskunta – 22. elokuuta 2010 Belgrad, Serbia) oli kroatialainen jalkapalloilija. Hän edusti urallaan Jugoslaviaa. FK Partizanille vuosina 1945–1958 luomansa menestyksekkään pelaajauran jälkeen hän toimi jalkapallomanagerina.


title: Stjepan Bobek

text: Bobek syntyi Zagrebissa. Hän pääsi 13-vuotiaana Viktorijaan ja 20-vuotiaana Građanski Zagrebiin. Maalien määrällä mitattuna hän on Jugoslavian jalkapallomaajoukkueen kaikkien aikojen menestyksekkäin pelaaja: hän teki 63 ottelussa kaikkiaan 38 maalia.


title: Stjepan Bobek

text: Bobek pelasi MM-kilpailuissa Brasiliassa 1950 ja Sveitsissä 1954. Hän saavutti hopeamitalit olympialaisissa Lontoossa 1948 ja Helsingissä 1952.


title: Pienoisjännite

text: Pienoisjännitteellä (vanhempi nimitys "suojajännite") tarkoitetaan tasajännitettä (DC) 120 volttiin asti ja vaihtojännitettä (AC) 50 volttiin asti. Pienoisjännitteisiä sähkölaitteita saa rakentaa, korjata ja asentaa ilman sähköalan virallista koulutusta. Pienoisjännite tunnetaan määräyksissä ja standardeissa nimellä ELV (Extra Low Voltage).


title: Pienoisjännite

text: Pienoisjännitteellä toimivat sähkölaitteet ovat ulkokäytössä turvallisempia kuin verkkojännitteellä toimivat laitteet. Tavallinen verkkojännite muutetaan pienoisjännitteeksi pienoisjännitemuuntajan avulla. Pienoisjännitteenä on yleisimmin käytössä 12 ja 24 voltin jännitteet, jotka eivät aiheuta käyttäjälle sähköiskun vaaraa. Pienoisjännitteellä toimivia sähkölaitteita ovat mm. jouluajan pienoislamppusarjat, koristevalaisimet ("laavalamput"), pienoisrautatiet ja autoradat, suihkualtaiden pumput, satelliittiantennien kääntäjät ja lattialämmityskaapelit.


title: Pienoisjännite

text: Tietoliikenneverkkojen laitteet toimivat yleisesti 48 voltin tasajännitteellä.


title: Pienoisjännite

text: Pienoisjännitemuuntaja on yleensä sijoitettava kuivaan tilaan. Vain pienoisjännitteiset johdot ja laitteet voidaan viedä ulos. Muuntajalle on varmistettava riittävä tuulettuminen, sillä ahtaaseen tilaan sijoitettuna tai peitettynä sen kuormitettavuus pienenee huomattavasti, jolloin se voi ylikuumeta ja vahingoittua.


title: Pienoisjännite

text: Myös pienoisjännitteiset johdot on asennettava siten, ettei niiden eristys voi vahingoittua seinien läpivienneissä. Vahingoittunut eristys aiheuttaa palovaaran. Pienoisjännitteellä toimivien sähkölaitteiden asentamisessa ja käyttämisessä on noudatettava valmistajien antamia ohjeita ja suosituksia. Ohjeet on syytä säilyttää myöhempää käyttöä ja huoltoa varten.


title: Pienoisjännite

text:
Kodin sähköturvallisuusopas 3.painos -
Julkaisija: Turvatekniikan keskus, Helsinki -
http://www.tukes.fi


title: Randers FC

text: Randers FC on Tanskan superliigassa pelaava jalkapallojoukkue. Joukkue pelaa kotiottelunsa Randersin kaupungissa Tanskassa Essex Park Randers -kentällä, jonka katsojakapasiteetti on 12 000 katsojaa. Randers FC oli mukana UEFA Cupissa 2006–2007.


title: Randers FC

text: Tanskan cup: Voitto 1967, 1968, 1973, 2006


title: Adams (Nebraska)

text: Adams on kylä Gagen piirikunnassa Yhdysvalloissa, Nebraskan osavaltiossa. Kylän asukasluku on 489 (vuonna 2000).


title: Spontaani mutaatio

text: Spontaani mutaatio on mutaatio, jonka syntyyn ei tiedetä selvää ulkopuolista syytä. Sellainen tapahtuu normaalisti noin joka miljoonannessa solunjakautumisessa. Mutaatiotaajuus kasvaa, jos solu altistuu mutageeneille. Mutageenit ovat tiedettyjä mutaatiota aiheuttavia tekijöitä – mutageenin aiheuttama mutaatio on siten spontaanin mutaation vastakohta.


title: Happy Nation

text: Happy Nation on Ace of Base -yhtyeen esikoisalbumi, joka julkaistiin vuonna 1992. Albumi sisältää muun muassa kappaleet ”All That She Wants”, ”Wheel Of Fortune” ja ”Happy Nation”.


title: Happy Nation

text: Toinen versio "Happy Nation - U.S. version" julkaistiin 25. syyskuuta 1993. Yhdysvalloissa albumi tunnetaan nimellä "The Sign".


title: Happy Nation

text: Albumi nousi listaykköseksi muun muassa Tanskassa, Isossa-Britanniassa, Yhdysvalloissa ja Norjassa.


title: Bad Salzuflen

text: Bad Salzuflen on kaupunki Nordrhein-Westfalenin osavaltiossa, läntisessä Saksassa. Se kuuluu Detmoldin hallintopiiriin ja Lippen piirikuntaan. Kaupunki sijaitsee Salzen laaksossa. Vuoden 2006 lopussa kaupungin asukasluku oli 54 415 asukasta. Sen pinta-ala on 100,07 neliökilometriä ja asukastiheys kaupungissa on 544 as./km².


title: Bad Salzuflen

text: Varhaisin maininta asutuksesta alueella on peräisin 1000-luvulta, jolloin alue tunnettiin nimellä "Uflon". Keskiajalla kaupungille toi vaurautta kukoistava suolakauppa. Sen ansiosta asutuksesta kehittyi nopeasti kaupunki, ja vuonna 1400 sen ympärille rakennettiin kaupunginmuuri torneineen ja portteineen. Menestyksekästä suolakauppaa jatkui aina kolmikymmenvuotiseen sotaan saakka. Vuonna 1818 kaupungista muodostettiin valtiollinen kylpyläkaupunki, ja kylpylää tarkoittava nimitys "Bad" liitettiin kaupungin nimeen vuonna 1914.


title: Sinfonia nro 25 (Mozart)

text: Sinfonia nro 25 g-molli (KV 183) on Wolfgang Amadeus Mozartin syys–lokakuussa vuonna 1773 valmistunut sinfonia. Sinfoniaa nimitetään toisinaan pieneksi g-molli-sinfoniaksi erotukseksi sinfoniasta nro 40.


title: Sinfonia nro 25 (Mozart)

text: Sinfonian säveltäminen ajoittuu aikaan, jolloin Mozart oli palannut Italiasta takaisin Salzburgiin Lucio Silla -oopperan säveltämisen jälkeen. Sen voidaan katsoa olevan osa Sturm und Drang -liikettä, joka oli säveltämisen aikaan merkittävä saksankielisessä musiikkimaailmassa. Sinfoniassa on klassiselle aikakaudelle tyypillisesti neljä osaa.


title: R (täsmennyssivu)

text: R voi tarkoittaa:


title: Mark Mendoza

text: Mark "The Animal" Mendoza, oikealta nimeltään Mark Glickman (s. 13. heinäkuuta 1955 Long Island, New York), on yhdysvaltalainen basisti. Parhaiten hänet tunnetaan hard rock -yhtye Twisted Sisterin pitkäaikaisena basistina.


title: Mark Mendoza

text: Mendoza syntyi aika tavalliseen perheeseen, jolla oli varaa mutta vain hiukan. Hän kävi koulua normaalisti niin kuin muutkin lapset. Vuonna 1978 hän liittyi Twisted Sisteriin jätettyään yhtyeen The Dictators.


title: Eliömaantiede

text: Eliömaantiede eli biogeografia on tieteenhaara, joka tutkii lajien ja sitä korkeampien taksonien maantieteellistä levinneisyyttä. Lajien levinneisyyteen vaikuttavia tekijöitä ovat muun muassa lajiutuminen, sukupuutot, mannerliikunnot, jäätiköityminen (sekä siihen liittyvät muutokset esimerkiksi merenpinnan tasossa ja jokien reiteissä) sekä tarkasteltavan lajin ominaisuudet, kuten elinympäristövaatimukset ja dispersaalikyky eli lajin kyky levittäytyä uusille alueille.


title: Eliömaantiede

text: Alfred Russel Wallacea on kutsuttu "eliömaantieteen isäksi", sillä hän teki tärkeitä tutkimuksia lajien levinneisyydestä Indonesian saarilla. Muita merkittäviä henkilöitä eliömaantieteen historiassa ovat muun muassa Robert MacArthur ja Edward O. Wilson, joiden vuonna 1967 julkaistu "The Theory of Island Biogeography" -kirja loi pohjan saarten lajiston tutkimukselle.


title: The Bridge (Ace of Basen albumi)

text: The Bridge on Ace of Base -yhtyeen toinen studioalbumi, joka julkaistiin vuonna 1995.


title: The Bridge (Ace of Basen albumi)

text: Albumi pysyi Suomen virallisella listalla vuosien 1995–1996 välillä 25 viikkoa, joista parhaimmat sijoitukset marraskuussa 1995 viikoilla 46 ja 47 toinen sija.


title: The Bridge (Ace of Basen albumi)

text: Yhdysvalloissa albumi myi kolminkertaista platinaa. Siltä irrotettiin erikseen kaksi radiopromosinkkua ”Just ´N` Image” ja ”Experience Pearls”.


title: The Bridge (Ace of Basen albumi)

text: Albumia myytiin Britanniassa alle 40 000 kappaletta, kun edellistä albumia "Happy Nation" myytiin yli 800 000 kappaletta.


title: New Jersey (albumi)

text: New Jersey on yhdysvaltalaisen rockmusiikkia esittävän Bon Jovi-yhtyeen neljäs studioalbumi.


title: New Jersey (albumi)

text: "New Jersey" julkaistiin Yhdysvalloissa Mercury Records-levymerkillä 19. syyskuuta 1988. Euroopassa albumin jakeli Mercury Recordsin omistama tytäryhtiö Vertigo Records, ja entisen Neuvostoliiton alueella albumi julkaistiin Melodija-levymerkillä. Albumi oli myös ensimmäinen yhdysvaltalaisen yhtyeen tai artistin levytys, joka julkaistiin Neuvostoliitossa. Yhtyeen edellisen studioalbumin, vuoden 1986 "Slippery When Wetin" tapaisesti myös "New Jersey" nauhoitettiin Kanadan Vancouverissa, ja albumin on tuottanut edeltäjänsä tapaisesti Bruce Fairbairn. Albumi nousi ilmestyessään albumilistojen kärkipaikalle yhtyeen kotimaassa Yhdysvalloissa, Yhdistyneessä kuningaskunnassa, Ruotsissa, Australiassa, Uudessa-Seelannissa ja Sveitsissä.


title: New Jersey (albumi)

text: Yhtyeellä, etenkin suurimmaksi osaksi laulunkirjoittamisesta vastanneilla laulaja Jon Bon Jovilla ja kitaristi Richie Samboralla oli kansainvälisesti huikean menestyksekkään "Slippery When Wetin" jälkeen valtavasti paineita toistaa albumin menestyminen "New Jerseyllä" ja vakiinnuttaa yhtyeen jalansijaa musiikkialan huipulla. Tämän vuoksi he pyysivät jo "Slippery When Wetillä" yhtyeen kanssa menestyksekästä yhteistyötä tehneen laulunkirjoittaja Desmond Childin apuun myös "New Jerseyn" kappaleiden työstämisessä. Kolmikon kirjoittamasta materiaalista albumille päätyi lopulta neljä kappaletta, ja yhteistyö oli jälleen onnistunutta; esimerkiksi kappale "Bad Medicine" nousi Yhdysvalloissa Billboardin singlelistan kärkeen vuonna 1988. Myös albumin neljä seuraavaa singleä - "Born to Be My Baby", "I'll Be There for You", "Lay Your Hands on Me" ja "Living in Sin" - olivat hyvin menestyksekkäitä singlevalintoja, sillä jokainen edellä mainituista kappaleista nousi niin ikään kymmenen parhaan joukkoon Billboardin listalla.


title: New Jersey (albumi)

text: Albumia on myyty maailmanlaajuisesti yli 18 000 000 kappaletta ja se on saavuttanut platinalevyrajan seitsemässä eri maassa, mukaan lukien Suomessa, jossa yhtye vastaanotti albumista platinalevypalkinnon vuonna 1996. Pelkästään Yhdysvalloissa albumia on Recording Industry Association of American mukaan myyty yli seitsenkertaisen platinalevyn verran.


title: New Jersey (albumi)

text: Kuten vuoden 1986 "Slippery When Wet", myös "New Jersey" nauhoitettiin Kanadan Vancouverissa Little Mountain Sound-äänitysstudiolla. Bruce Fairbairn palasi jälleen tuottajaksi ja Bob Rock toimi edellisen albumin tapaisesti äänittäjänä ja miksaajana. Albumi jäi yhtyeen ja Fairbairnin viimeiseksi yhteiseksi tuotokseksi, sillä Fairbairn ei ehtinyt muiden kiireidensä ohella tuottamaan "New Jerseyn" seuraajaa, vuoden 1992 "Keep the Faithia", jolla hänen sijastaan tuottajan tehtäviä hoiti Bob Rock. Vuoden 1995 albumilla "These Days" tuottajina puolestaan toimivat yhtyeen laulaja Jon Bon Jovi ja kitaristi Richie Sambora sekä ammattituottaja Peter Collins. Yhtye olisi toivonut yhteistyön jatkuvan kuudennella studioalbumilla, vuoden 2000 "Crush", mutta Fairbairnin yllättävä kuolema vuonna 1999 49-vuotiaana eväsi projektin toteutumisen.


title: New Jersey (albumi)

text: Yhtye halusi alun perin julkaista "New Jerseyn" tupla-albumina, mutta levy-yhtiö Mercury Records pelkäsi ettei albumi pystyisi toistamaan "Slippery When Wetin" myyntilukemia kalliimman hinnan vuoksi ja kielsi tupla-albumin julkaisemisen.


title: New Jersey (albumi)

text: "Slippery When Wetiä" seuranneen, mittavan maailmankiertueen jälkeen yhtye piti muutaman viikon ajan taukoa ennen seuraavan albumin työstön aloittamista. Jon ja Richie aloittivat lomailun jälkeen kappalemateriaalin työstämisen, mutta paineet seuraavan albumin onnistumisesta alkoivat hiljalleen kasautua: he olivat kirjoittaneet jo seitsemäntoista kappaletta, mutta heidän mielestään yksikään niistä ei riittäisi nostaman seuraavaa albumia menestykseen. Yhtye päätti pyytää apua Desmond Childilta, joka oli yksi musiikkialan kuuluisimpia laulunkirjoittajia ja joka oli tehnyt erinomaista sävellystyötä jo Bon Jovin edellisellä studioalbumilla. Yhteenkokoontuminen tuotti nopeasti tulosta, ja kolmikko sävelsi albumille päätyneet hittikappaleet "Bad Medicine" ja "Born to Be My Baby" hyvin nopeasti akustisen kitaran säestyksellä. Kolmisin Jon, Richie ja Desmond sävelsivät vielä kappaleen "Blood on Blood", jonka jälkeen he työstivät yhdessä vielä Diane Warrenin kappaleaihion "Wild is the Wind" albumille julkaisukuntoiseksi.


title: New Jersey (albumi)

text: Albumin nauhoitusten alkaessa Jon ja Richie halusivat levyttää "Born to Be My Babyn" akustisena versiona, mutta tuottaja Bruce Fairbairn ei uskonut kappaleen saavuttavan suurta menestystä kevyempänä ja balladihenkisenä. Fairbairn vaati yhtyettä nauhoittamaan kappaleen sähkökitaroin enemmän hard rock-henkiseksi, mutta Jon on myöhemmin todennut että kappale olisi voinut nousta listakärkeen alkuperäisessä levytysmuodossaan. Fairbairnin ideoima versio sen sijaan nousi kiitettävästi kolmannelle sijalle Yhdysvaltain singlelistalla. Levytysprosessin kuluessa yhtye kutsui studiolle noin 50 fania kuuntelemaan työstettyä materiaalia ja kertomaan mielipiteitään, mikä auttaisi yhtyettä valitsemaan kappaleita levylle.


title: New Jersey (albumi)

text: "Slippery When Wetin" lähes kaavamaiseen glam metal-äänitystapaan verrattuna "New Jersey" on kokeellisempi julkaisu. Esimerkiksi kappaleessa "Homebound Train" kuullaan haitaria ja urkujensoittoa, kappaleen "Wild is the Wind" introssa soitetaan flamenco-kitaraa ja Jonin ja Richien salanimillä "Captain Kidd" ja "King of Swing" kirjoittama "Ride Cowboy Ride" on tuotettu hyvin alkeellista äänitystekniikkaa muistuttavaksi kappaleeksi. "Love for Sale" puolestaan nauhoitettiin yhtyeen jäsenten ollessa humalaisia baarissa vietetyn illan jälkeen.


title: New Jersey (albumi)

text: "New Jersey" julkaistiin vuoden 1988 syyskuussa ja se nousi hetkessä "Slippery When Wetin" tavoin Billboardin albumilistan kärkeen Yhdysvalloissa. Yhdysvaltojen lisäksi albumi nousi kärkeen myös Yhdistyneessä kuningaskunnassa, Ruotsissa, Australiassa, Uudessa-Seelannissa ja Sveitsissä. Albumin kaikki viisi singleä nousivat Yhdysvalloissa Billboardin singlelistalla kymmenen parhaan joukkoon, ja "I'll Be There for Youn" sekä "Bad Medicinen" nousivat molemmat vuorollaan Billboardin listan kärkeen.


American Association for the Advancement of Science (AAAS) on vuonna 1848 perustettu yhdysvaltalainen voittoa tavoittelematon tieteellinen seura, joka tunnetaan erityisesti "Science"-lehden julkaisijana.


title: American Association for the Advancement of Science

text: Seuran tavoitteena on edistää tieteenharjoittajien välistä yhteistyötä, rohkaista tutkijoita vastuullisuuteen ja tukea tieteellistä koulutusta ja tieteestä tiedottamista ihmiskunnan parhaaksi. AAAS on maailman suurin erikoistumaton tieteellinen seura.


title: Place du Carrousel

text: Place du Carrousel on aukio Pariisissa aivan Louvren vieressä, sen länsipuolella. Aukio on saanut nimensä aurinkokuningas Ludvig XIV:n paikalla vuonna 1662 järjestämän "Grand Carrouselin" muistoksi. Carrouselit olivat Ranskassa 1600–1700-luvulla harjoitettuja suuria ratsastusspektaakkeleja. Nykyään aukiota hallitsee sen läntisellä laidalla oleva riemukaari "Arc de Triomphe du Carrousel", joka muodostaa Pariisin historiallisten monumenttien sarjan, "Axe historiquen" itäisen alkupisteen. Riemukaaren pystytti Napoleon I vuosina 1806–1808. Aukion keskellä on liikenneympyrä ja sen keskellä maan alle sijoitetun lasipyramidin "La Pyramide inverséen" kattoikkuna. Aukion itälaidalla oli vuosina 1888–1954 Léon Gambettan muistomerkki, joka on kuitenkin purettu.


title: Tuomas Marjamäki

text: Tuomas Marjamäki (s. 1978) on suomalainen toimittaja ja tietokirjailija. Hän työskenteli Apu-lehden toimituspäällikkönä. Vuodesta 2018 lähtien hän on toiminut vapaana kirjoittajana ja yrittäjänä.


title: Tuomas Marjamäki

text: Marjamäki on käynyt Aamulehden akatemia -koulutuksen ja työskennellyt Aamulehden lisäksi viihdetoimittajana ja uutispäällikkönä Ilta-Sanomissa. Ilta-Sanomissa hän raportoi ja bloggasi monen vuoden ajan Miss Suomi -kilpailuista, Euroviisuista ja Linnan juhlista.


title: Tuomas Marjamäki

text: Marjamäki on julkaissut useita elokuva-aiheisia kirjoja. Syksyllä 2007 ilmestyi teos "Naurattajat – Suomalaisen komiikan tekijät 2007–1907". Kirjassa käsitellään suomalaisia koomikkoja, komedianäyttelijöitä, -ohjaajia ja -kirjoittajia. Paljon Uuno Turhapuro -elokuvista kirjoittanut ja niiden näyttelijöitä haastatellut Marjamäki on toimittanut myös kirjan "Uuno Turhapuro – Juhlakirja" (1998) sekä tehnyt yhdessä Stiina Ikosen kanssa aforismikirjan "Uuno Turhapuron mietelmät" (2006). Suomalaisista stuntmiehistä kertovan tietokirjan "Stuntista toiseen" (2001) hän kirjoitti ammattistuntmies H-P Virkin kanssa.


title: Tie naisen sydämeen

text: Tie naisen sydämeen on vuonna 1996 ensi-iltansa saanut valmistunut suomalainen elokuva, jonka on ohjannut Pekka Parikka ja käsikirjoittanut Jussi Kylätasku. Se perustuu Ilkka Kylävaaran romaaniin "Hulluus" ja kertoo lehtimiehestä, joka alkaa tutkia mielisairaalaan joutuneen naisen tapausta.


title: Colette Renard

text: Colette Renard (s. 1. marraskuuta 1924 Ermont, Ranska – 6. lokakuuta 2010) oli ranskalainen laulaja ja näyttelijä.


title: Colette Renard

text: Opiskeltuaan sellonsoittoa, Colette Renard valitsi porvarillisen ammatin ja ryhtyi sihteeriksi. Hänestä kuitenkin tuli Raymond Legrandin orkesterin laulusolisti ja melko pian myös orkesterinjohtajan vaimo. Vuonna 1956 hän loi itsestään henkilökuvan "Irma", ja tarkoituksena oli esiintyminen ranskalaisessa Marguerite Monnot'n musikaalisessa komediassa "Irma la douce". Tätä musiikkinäytelmää esitettiin yhtäjaksoisesti aina vuoteen 1967 saakka.


title: Colette Renard

text: Colette Renard on vieraillut useita kertoja Olympia-areenalla ja Bobino-hallissa, jossa hän esiintyi Georges Brassensin kanssa vuonna 1976. Hänen musiikkinsa on kokenut suuria menestyksiä ja hän on levyttänyt useita albumillisia rivoja lauluja. Niistä tunnetuin on eittämättä "Les Nuits d'une demoiselle", jossa hän kuvaa suuseksin ja muiden vastaavien leikkien ihanuutta.


title: Colette Renard

text: Colette on esiintynyt muutamissa elokuvissakin, joista tunnetummat lienevät: "Un roi sans divertissement" ja "IP 5".


title: Colette Renard

text: Vuodesta 2004 lähtien hän loi Rachelin roolia, joka on keskeinen henkilö päivittäisessä televisiosarjassa Mistralin tuulet.


title: Colette Renard

text: Vuonna 1998 Colette Renard julkaisi omaelämäkerrallisen teoksen "Raconte-moi ta chanson" (éd. Grasset, ISBN 2-246-57411-0).


title: Tummakirjosiipi

text: Tummakirjosiipi ("Pyrgus alveus") on paksupääperhosten heimoon kuuluva perhoslaji.


title: Tummakirjosiipi

text: Tummakirjosiiven siivissä on tummanruskealla pohjalla selkeärajaisia valkoisia pilkkuja ja se muistuttaa hyvin paljon muita "Pyrgus"-suvun lajeja. Lajilla on myös huomattavia ulkonäöllisiä vaihteluita, joiden perusteella se on jaettu useisiin alalajeihin, joita joissakin lähteissä pidetään jopa omina lajeinaan. Yleisesti ottaen tummakirjosiipi on sukunsa vaikeimmin tunnistettavia perhosia. Mansikkakirjosiivestä ("Pyrgus malvae") sen erottaa helpoimmin suuremman kokonsa ja myöhäisemmän lentoaikansa perusteella.


title: Tummakirjosiipi

text: Siipien yläpinnat ovat mustanruskeat ja etusiivissä on selvärajaisia, muodoltaan nelikulmaisia, valkoisia täpliä. Takasiivet ovat tummanruskeat lukuun ottamatta tummanharmaata, leveää poikkivyötä. Valkoisia täpliä ei ole tai ne erottuvat hyvin epäselvinä. Siipien alapinnat ovat vihertävän harmaat ja valkotäpläiset. Takasiiven tyviosassa on leveä, vaalea poikkijuova ja siiven keskiosan juovan keskivaiheilla sisäreunassa on matala lovi. Siipiripset ovat valkoiset, suonten kohdilta tummat. Siipien kärkiväli on 26–29 mm.


title: Tummakirjosiipi

text: Toukka on mustaa päätä lukuun ottamatta vihertävä, sitä peittää lyhyt ja tankea karva.


title: Tummakirjosiipi

text: Tummakirjosiipeä tavataan laajalla alueella Pohjois-Afrikasta Espanjan ja Ranskan kautta Keski-Eurooppaan, Balkanille, Baltiaan ja idässä aina Pohjois-Kiinaan ja Jakutiaan saakka. Laji puuttuu Belgiasta Pohjois-Saksan kautta Puolaan ulottuvalta alueelta, Britteinsaarilta sekä suuresta osasta Italiaa. Pohjoismaissa sitä tavataan Norjan keskiosissa, Ruotsin eteläosissa ja itärannikolla sekä Ahvenanmaalla ja eteläisessä Suomessa. Suomessa levinneisyys rajoittuu Ahvenanmaalta ja lounaissaaristosta suunnilleen Turku–Lieksa-linjan eteläpuolelle. Yleisin laji on Ahvenanmaalla, lounaissaaristossa sekä Lounais- ja Kaakkois-Suomessa. Lentoaika on yhtenä sukupolvena heinäkuun alkupuolelta elokuun puoliväliin. Lennon huippu osuu yleensä heinä–elokuun vaihteeseen.


title: Tummakirjosiipi

text: Tummakirjosiipiä tavataan lämpimiltä ja kuivilta kukkaniityiltä, harjuilta tai alvareilta, etenkin mansikkaa kasvavilla paikoilla. Se suosii melko karua maastoa ja on esiintymiseltään kaikkialla paikoittainen. Poikkeuksena kuitenkin Itä-Suomessa jotkin elinympäristöt on tavallista kosteampia. Perhoset ovat paikkauskollisia eikä niiden lukumäärä yksittäisellä elinpaikalla ole yleensä kovin suuri. Perhosia on vaikeaa havaita niiden nopean ja maan pinnan lähellä tapahtuvan lennon vuoksi. Ne kuitenkin lepäävät usein kivillä tai ruokailevat matalakasvuisilla kukilla siivet sivuille levitettyinä.


title: Tummakirjosiipi

text: Naaras munii munat yksitellen ravintokasvien lehtien yläpinnoille ja toukat kuoriutuvat paria viikkoa myöhemmin. Hidaskasvuiset toukat elävät silkkirihmalla yhteen sidottujen lehtien välissä, talvehtivat siellä, ja ovat täysikasvuisia kesä–heinäkuun vaihteen tienoolla. Norjan tuntureilla toukkakehitys kestää luultavasti useamman vuoden. Kotelovaihe kestää 2–4 viikkoa.


title: Tummakirjosiipi

text: Laji on suuressa osassa levinneisyysaluettaan pahoin taantunut. Syynä ovat etenkin sopivien elinympäristöjen umpeenkasvu sekä populaatioiden pirstoutumisesta johtuva geenipoolin suppeneminen. Suomessa tummakirjosiipi on vuoden 2010 uhanalaisarvioinnissa luokiteltu silmälläpidettäväksi (NT), Ruotsissa se on jopa vaarantunut. Tummakirjosiipi kuuluu uhanalaisiin lajeihin myös Saksassa ja Belgiasta se on hävinnyt.


title: Tummakirjosiipi

text: Toukat syövät ruusukasveja, etenkin ahomansikoiden ("Fragaria vesca"), mutta myös hanhikkien ("Potentilla"), päivännoutojen ("Helianthemum") lehtiä.


title: Hovinarrin paluu!

text: Hovinarrin paluu! on Petri Nygårdin kolmas studioalbumi joka julkaistiin 25. tammikuuta 2002. Albumi on kaikkein heikoimmin menestynyt Nygårdin albumeista. Levy pysyi ainoastaan yhden viikon Suomen virallisella listalla, sijalla 38.


title: Hovinarrin paluu!

text: CD-levyltä löytyy myös "Petri Nygård" -lyhytelokuva, musiikkivideot "Petri hallitsee liigaa" ja "Vitun suomirokki" -kappaleista sekä Virtua Nygård-peli. "Puhu hiljaa rakkaudesta" -kappaleella on "Kummisetä" -elokuvan tunnusmusiikkia.


title: Eddie Cochran

text: Ray Edward ”Eddie” Cochran (s. 3. lokakuuta 1938 Albert Lea, Minnesota, Yhdysvallat – 17. huhtikuuta 1960) oli yhdysvaltalainen rockabilly-muusikko ja multi-instrumentalisti. Hänellä oli suuri merkitys 1950-luvun lopun ja 1960-luvun alun populaarimusiikkiin. Elvis Presleyn tiedetään sanoneen, että Cochran oli ainoa, joka olisi voinut viedä häneltä rock and rollin kuninkuuden.


title: Eddie Cochran

text: Cochran syntyi Albert Leassa, Minnesotassa, Yhdysvalloissa vuonna 1938. Hän sai nimekseen Ray Edward Cochran. Cochran kävi koulussa soittotunneilla. Hän kuitenkin innostui soittamaan kitaraa, jolla hän soitti erityisesti kantrimusiikkia, jota hän kuuli radiosta.


title: Eddie Cochran

text: Cochran muutti perheineen Bell Gardensiin Kaliforniaan vuonna 1955. Hänen kitaransoittotaitonsa kehittyivät, ja hän perusti yhtyeen kahden kouluystävänsä, jotka kävivät Jr. High Schoolia, kanssa. American Legionin aulassa järjestetyssä esityksessä, jossa esiintyi monia artisteja, hän tapasi Hank Cochranin. He eivät samasta sukunimestä huolimatta olleet sukua toisilleen. Cochranit alkoivat esiintyä yhdessä ja he levyttivät The Cochran Brothers -nimimerkillä. Eddie Cochran toimi lisäksi studiomuusikkona, ja hän alkoi kirjoitella omia kappaleita. Hän teki demon Jerry Capehartin, josta myöhemmin tuli hänen managerinsa, kanssa.


title: Eddie Cochran

text: Kun Cochran soitti Hank Cochranin kanssa, hän soitti Gibsonin puoliakustista kitaraa. Tässä kitarassa oli Gibsonin P-90-mikrofonit, joita on nimitetty "koirankorvamikrofoneiksi" niiden muodon takia.


title: Eddie Cochran

text: Myöhemmin Cochran siirtyi käyttämään Gretschin valmistamaa 6120-kitaramallia, jota hän oli muokannut siten, että oli vaihtanut kaulamikrofonin P-90 -mikrofoniin, asentanut kullatut metalliosat ja läpinäkyvän pleksin. Cochran kertoi että P-90 -mikrofoni on ulostuloltaan voimakkaampi ja soundiltaan tummempi verrattuna alkuperäiseen DeArmondin mikrofoniin.


title: Eddie Cochran

text: Lisäksi Cochran käytti akustisia kitaroita.


title: Eddie Cochran

text: Vuonna 1956 Boris Petroff pyysi Cochranilta, voisiko hän esiintyä komedisessa musikaalielokuvassa "The Girl Can't Help It". Cochran suostui ja lauloi "Twenty Flight Rock" -kappaleen elokuvassa. Vuonna 1957 häneltä ilmestyi ensimmäinen menestyskappale, John D. Loudermilkin kirjoittama "Sittin' in the Balcony". Se oli yksi harvoista hänen nauhoittamistaan kappaleista, joka ei ollut hänen itsensä kirjoittama.


title: Eddie Cochran

text: Hänen ehkä tunnetuin kappaleensa oli "Summertime Blues", jonka hän kirjoitti yhdessä Jerry Capehartin kanssa. Kappaleella oli suuri merkitys musiikkiin 1950-luvun lopulla sekä sanoituksellisesti että musiikillisesti.


title: Eddie Cochran

text: Muita Cochranin tunnettuja kappaleita ovat muun muassa "C'mon Everybody", "Somethin' Else", "My Way", "Weekend", "Nervous Breakdown" sekä hänen kuolemansa jälkeen julkaistu "Three Steps to Heaven".


title: Eddie Cochran

text: Lauantaina 16. huhtikuuta 1960 keskiyön aikoihin matkalla Bristolista kohti Lontoon lentokenttää hän joutui kohtalokkaaseen auto-onnettomuuteen Chippenhamissa lähellä Bathia. Onnettomuuden sattuessa hän oli taksissa yhdessä morsiamensa laulunkirjoittaja Sharon Sheeleyn ja laulaja Gene Vincentin kanssa. Auto oli matkalla Chippenhamin läpi Wiltshiressa Englannissa A4-tiellä. Taksi törmäsi lyhtypylvääseen Rowden Hillillä. Onnettomuudessa ei ollut mukana muita autoja. Onnettomuudessa olleet vietiin St. Martin's Hospital -sairaalaan. Cochran kuitenkin kuoli kello 4.10 seuraavana päivänä, kun taas Sheeley, Vincent ja taksikuljettaja selvisivät onnettomuudesta hengissä.


title: Eddie Cochran

text: Taksia kuljettanut George Martin joutui vankilaan puoleksi vuodeksi. Lisäksi hänelle annettiin varoitus vaarallisesta ajamisesta, 50 punnan sakot ja sen lisäksi hän menetti ajolupansa 15 vuodeksi.


title: Eddie Cochran

text: Cochran oli enimmäkseen esiintyjä. Tästä syystä British Label Rockstar Records on julkaissut hänen musiikkiaan postuumisti enemmän kuin sitä julkaistiin hänen eläessään. Eräs näistä julkaisuista on "Three Stars", joka on tribuutti Ritchie Valensille, J.P. "The Big Bopper" Richardsonille ja Cochranin ystävälle Buddy Hollylle, jotka kaikki kuolivat lento-onnettomuudessa USA:n Iowassa vuotta aiemmin. Cochranin ääni väreilee kohdassa, jossa hän laulaa Hollysta.


title: Eddie Cochran

text: Vuonna 1987 Cochran hyväksyttiin Rock and Roll Hall of Fameen. Myöhemmin hänet valittiin vuonna 1997 perustettuun Rockabilly Hall of Fameen.


title: Suomen Kultaseppien Liitto

text: Suomen Kultaseppien Liitto (SKuL) on vuonna 1905 perustettu jalometallialan toimiala- ja edunvalvontajärjestö. Liitto julkaisee Kello & Kulta -lehteä yhdessä Suomen Kelloseppäliiton kanssa. Liittoon voivat kuulua kulta- ja hopeaseppien lisäksi korumuotoilijat sekä alalla toimivat yritykset. Yhdistyksistä liittoon kuuluvat Kaivertajat, Suomen Hopeasepät ja Suomen Gemmologinen Seura.


title: Maarit (albumi)

text: Maarit on suomalaisen laulaja Maarit Hurmerinnan debyyttialbumi. Se julkaistiin vuonna 1973.


title: Maarit (albumi)

text: Levyn ovat tuottaneet Love Recordsille Otto Donner, Måns Groundstroem ja Atte Blom. Äänitys on tehty Finnvox Studioilla vuonna 1973 ja äänittäjinä ovat toimineet Erkki Hyvönen ja Paul Jyrälä. CD-masteroinnin on tehnyt Mika Jussila Finnvoxilla vuonna 1991. Levykannen on tehnyt Anita Westin/SAFTRA.


title: Maarit (albumi)

text: Maaritin lisäksi levyllä ovat mukana Otto Donnerin kuorot ja studio-orkesteri, Jim Pembroken ja Jukka Gustavsonin yhtyeet sekä Isokynä Lindholmin ja Pekka Järvisen rockbändit.


title: Leroy & Stitch

text: Leroy & Stitch on Walt Disney Television Animationin tuottama animaatioelokuva vuodelta 2006. Se on vuosina 2003–2006 esitetyn "Lilo & Stitch" -televisiosarjan päätös. Sarja on spin-off vuoden 2002 samannimisestä elokuvasta.


title: Leroy & Stitch

text: "Leroy & Stitch" sai ensi-iltansa Disney Channelilla 23. kesäkuuta 2006 ja se esitettiin myös Toon Disneyllä 26. kesäkuuta. Elokuva julkaistiin DVD:nä Yhdysvalloissa jo 27. kesäkuuta 2006, muutama päivä televisioesityksen jälkeen.


title: Leroy & Stitch

text: Lilo, Stitch, Jumba ja Pleakley ovat suorittaneet tehtävänsä muuttaa hyviksi kaikki ilkeät kokeet ja löytää niille sopivan kodin. Kaikki saavat oman palkintonsa: Lilo pääsee Maahan kokeiden kaitsijaksi, Stitch IPA:n (Iso Punainen Alus) kapteeniksi, Pleakley arvostetuksi Maantieteen professoriksi, ja Jumba saa takaisin laboratorionsa, Galaksin asetuotannon. Kaikki halusivat tietenkin käyttää palkintonsa, mutteivät silti halunneet tuottaa Lilolle pahaa mieltä. Lilo kuitenkin päästi ystävänsä avaruuteen, paikkoihin, joihin he kuuluvat. Samaan aikaan Gantu lentää "kaksipaikkaisella" vankila-asteroidille ja vapauttaa pomonsa tohtori Johannes von Hamsterin. Apulaisensa (josta ei juurikaan ollut apua), kokeen numero 625, hän jättää lentokyvyttömälle alukselleen.


title: Leroy & Stitch

text: Gantu onnistuu vapautustehtävässä, joten kaksikko suuntaa Jumban laboratoriolle ja pakottaa tämän tekemään uuden version Stitchistä, ilkeämmän ja vahvemman. Koe saa nimekseen Leroy, ja harmin taatakseen Hamsteri kloonaa Leroysta itselleen kokonaisen ilkiöarmeijan. Tämän jälkeen hän lähettää tielleen tulleet Jumban, Pleakleyn ja Stitchin mustaan aukkoon kuolemaan, ja panee Leroyn IPA:n uudeksi kapteeniksi. Hamsterin, Gantun ja kloonikokeiden suuntana on Galaksin liiton päämaja, planeetta Turo, Leroyn on Kauain saari Havaijilla, jossa sen täytyy kerätä kaikki kokeet yhteen aukealle paikalle ja tuhota.


title: Leroy & Stitch

text: Lilosta tuntuu siltä, ettei kaikki ole kohdallaan. Hän tahtoisi soittaa Stitchille, mutta kenelläkään ei ole "avaruuskännykkää" - paitsi Gantulla. Lilo lähtee tämän alukselle ja tapaa siellä hylkäämisestä tympääntyneen 625:n, joka ei valitettavasti ole yhteistyönhaluinen - ennen kuin Lilo keksii antaa hänelle nimen. 625 saa nimekseen Reuben ja lupaa korjata hajonneen avaruuspuhelimen. Soiton jälkeen kuitenkin paljastuu, että IPA:ta ohjaa väärä Stitch. Lilo ja Reuben päättävät korjata Gantun aluksen, lentää planeetta Turolle ja varoittaa Galaksien liittoa. Valitettavasti he kuitenkin myöhästyivät ja Hamsteri on jo ehtinyt ottaa paikan neuvoston puheenjohtajana. Lilo saa kuulla Hamsterin suunnitelmista tuhota kaikki kokeet, ja on heti valmis lähtemään pelastamaan ne. Hamsteri kuitenkin panee Lilon ja Reubenin vankityrmään ja antaa Gantulle potkut. Gantu ei tietenkään ole mielissään tästä ja päättää auttaa tytön ja kokeen pakoon. Matkalla Maahan he kohtaavat Jumban, Pleakleyn ja Stitchin, jotka ovat onnistuneet välttämään kuoleman mustassa aukossa. Yhdessä he lähtevät Maahan pelastamaan Stitchin serkut, josta syntyy geenimutaatioiden välinen taistelu. Rakkaus ja ystävyys ovat tietenkin lopussa voittajia, eikä kenenkään tarvitse enää sen jälkeen miettiä, minne todella kuuluu.


title: Viis’ pientä

text: Viis' pientä on suomalaisen laulaja Maarit Hurmerinnan toinen studioalbumi. Se julkaistiin vuonna 1975.


title: Sabine Dardenne

text: Sabine Dardenne (s. 28. lokakuuta 1983) on belgialainen tyttö, jonka Marc Dutroux sieppasi 28. toukokuuta 1996. 80 päivää kestäneen vankeuden jälkeen Belgian poliisi pelasti Dardennen ja kuusi päivää siepattuna olleen 14-vuotiaan Laetitia Delhezin samasta kellarista. Molemmat todistivat Dutroux'ta vastaan oikeudenkäynnissä vuonna 2004.


title: Sabine Dardenne

text: Sabine Dardenne siepattiin maanantaiaamuna 28. toukokuuta 1996. Hän lähti yksin pyörällä koulumatkalle, joka kesti yleensä noin viisitoista minuuttia. Kello oli puoli kahdeksan, kun hän oli pyöräillyt kolmasosan matkasta. Silloin vanha asuntoauto ajoi hänen rinnalleen ja sivuovi avattiin. Sen kautta Dutroux veti Dardennen auton sisälle Michel Lelièvren ajaessa. Tapahtumalla ei ollut silminnäkijöitä varhaisesta ajankohdasta johtuen. Dutroux käski kuljettajaa pysäyttämään ajoneuvon hetkeksi ja hakemaan myös pyörän ja koululaukun sisälle. Matkan aikana Dutroux yritti huumata Dardennen lääkkeillä, mutta ei onnistunut syöttämään hänelle kaikkia pillereitä. Kaksi tuntia kestäneen matkan päätteeksi Dardenne ahdettiin matka-arkkuun, jossa hänet kuljetettiin Dutroux'n taloon.


title: Sabine Dardenne

text: Dardenne vietti ensimmäiset kolme päivää kahlittuna sänkyyn ilman vaatteita. Hänellä oli ainoastaan mahdollisuus käyttää vieressä olevaa pottaa. Seksuaalinen hyväksikäyttö alkoi toisena päivänä ja siksi aikaa Dutroux päästi Dardennen kahleista viedäkseen hänet makuuhuoneeseensa. Hän myös valokuvasi tyttöä. Samoihin aikoihin hän alkoi myös aivopestä tyttöä kutsumalla itseään tämän pelastajaksi. Hän väitti kidnappauksen taustalla olleen jokin asia, jonka Dardennen isä aikoinaan teki ja Dutroux oli itse asiassa pelastanut hänet pahempien kidnappaajien kynsistä. Sen jälkeen hän sanoi, että tytön vanhemmat eivät suostuneet maksamaan mittavia lunnaita, joita rikollisjoukko vaati. Lopulta Dardenne oli vakuuttunut, että ainoa keino selvitä hengissä oli pysyä sisällä talossa ja olla vaiti. Hän ei silti pitänyt seksuaalista hyväksikäyttöä normaalina eikä pystynyt ymmärtämään, miten se liittyi hänen suojeluunsa.


title: Sabine Dardenne

text: Kolmannen päivän lopussa Dutroux vei Dardennen kellariin, jossa hän viettäisi lopun vankeusaikansa. Paikka oli vain metrin leveä ja kolme metriä pitkä. Siellä oli hajoamaisillaan oleva patja, potta, hylly, kaksi hehkulamppua ja televisio, jota pystyi kuitenkin käyttämään ainoastaan Segan pelaamiseen. Dutroux väitti rakentaneensa paikan ainoastaan Dardennea varten, jotta rikollisjoukko ei löytäisi häntä. Lopulta hän sai myös tytön uskomaan, että hänen vanhempansa eivät edes yritä löytää häntä ja todennäköisesti uskovat tämän kuolleen. Päivät seurasivat samaa kaavaa: Dardenne pelasi pelejä ja teki koulutehtäviään, kunnes Dutroux tuli hakemaan hänet yläkertaan makuuhuoneeseensa. Ruoka oli aina huonolaatuisempaa kuin se mitä Dutroux söi ja suihkussa hän sai käydä ainoastaan, jos Dutroux pesi hänet itse.


title: Sabine Dardenne

text: Dutroux antoi Dardennen kirjoittaa vanhemmilleen, mutta ei koskaan postittanut kirjeitä. Sen sijaan hän luki ne ja vastasi niihin sanallisesti omien päämääriensä mukaisesti. Dardennen ehdotettua soittaa vanhemmilleen Dutroux sanoi, että puhelimessa oli suora yhteys rikollisjoukon päämajaan ja tyttö tapettaisiin heti, jos hän yrittäisi soittaa.


title: Sabine Dardenne

text: Vankeutensa loppuvaiheessa Dardenne pyysi Dutroux'ta tuomaan hänelle ystävän seuraksi, sillä hän oli tylsistynyt. Lopulta Dutroux lupasi toteuttaa toiveen, mutta sieppasi toisen tytön, 14-vuotiaan Laetitia Delhezin. Dardenne tapasi hänet kahlittuna vuoteeseen vankeutensa 77. päivänä. Myöhemmin hän sanoi katuvansa pyyntöään loppuelämänsä, ja koki olevansa syypää Delhezin sieppaukseen ja hyväksikäyttöön. Delhez oli huumattu vahvemmin kuin Dardenne ensimmäisenä päivänään, joten hän ei pystynyt hahmottamaan tilannetta, vaikka huomasikin, että molemmille oli selitetty sama tarina rikollisjoukosta. Hän kuitenkin tunnisti Dardennen julisteista, joita oli ympäri Belgiaa, mutta Dardenne ei uskonut häntä aivopesun vuoksi.


title: Sabine Dardenne

text: Toisin kuin Dardennen tapauksessa, Delhezin sieppauksella oli silminnäkijöitä. Yksi heistä muisti puolet rekisterikilvestä, mikä johdatti poliisin Dutroux'n jäljille, sillä hänellä oli jo ennestään pitkä rikosrekisteri. Hänet vangittiin 13. elokuuta 1996. Tässä vaiheessa poliisi uskoi löytävänsä ainoastaan Delhezin elossa. Dutroux lopulta johdatti poliisin itse talonsa kellariin ja 15. elokuuta molemmat tytöt vapautettiin. Vasta poliisiasemalla Dardennelle selvisi, ettei mitään rikollisjoukkoa ollutkaan ja että hänen vanhempansa olivat etsineet häntä koko ajan.


title: Sabine Dardenne

text: Oikeudenkäynti alkoi Arlonissa 1. maaliskuuta 2004, lähes kahdeksan vuotta Dutroux'n pidätyksen jälkeen, ja sen arvioitiin maksavan 4,5 miljoonaa euroa. Syytettyinä olivat myös Dardennen sieppauksen aikana autoa ajanut Michel Lelièvre, Dutroux'n vaimo Michele Martin ja liikemies Jean-Michel Nihoul. Alun perin uskottiin, että Dardenne olisi ollut Rohypnolin vaikutuksen alaisena koko vankeusajan eikä siten pätevä todistaja. Hänen asianajajansa sai kuitenkin asian selvitettyä ja Dardenne antoi lausuntonsa 19. ja 20. huhtikuuta. Hän kertoi olosuhteistaan vankeuden aikana ja aivopesusta. Hänen ei kuitenkin tarvinnut kertoa raiskauksista, sillä hän oli kuvaillut teot tarkasti sieppausaikana kirjoittamissaan kirjeissä, jotka löytyivät talosta kotietsinnän myötä. Kirjeet luettiin ääneen oikeussalissa ennen muita lausuntoja. Dardenne olisi halunnut antaa lausuntonsa yksityisesti, mutta hänen asianajajansa Maître Rivière kehotti häntä tekemään sen julkisesti, jotta ihmiset eivät luulisi hänellä olevan jotain salattavaa. Lausuntojen jälkeen Michele Martin pyysi anteeksi Dardennelta sitä ettei puuttunut Dutroux'n toimiin. Dardenne ei kuitenkaan hyväksynyt anteeksipyyntöä.


title: Sabine Dardenne

text: Viikko lausuntojen jälkeen Dardenne, Delhez, joukko tuomareita, uhrien perheenjäseniä ja Marc Dutroux kävivät tutustumassa taloon, jossa tyttöjä pidettiin vangittuina. BBC:n uutisten mukaan Dardenne ja Delhez halusivat oppia hyväksymään asian ja toivoivat myös läsnäolijoiden ymmärtävän, missä olosuhteissa he oleskelivat. Valamiehistö alkoi neuvotella 14. kesäkuuta ja kävi läpi 400 000 sivua todisteita, joihin kuului 500 todistajan lausunnot. Alun perin parin kuukauden mittaiseksi arvioitu oikeudenkäynti loppui 22. kesäkuuta. Dutroux sai elinkautisen, jota hallitus pystyisi tarpeen mukaan jatkamaan, vaikka hän pääsisikin ehdonalaisuuteen.


title: Sabine Dardenne

text: Dardenne kertoo koettelemuksestaan oikeudenkäynnin jälkeen julkaistussa kirjassa, joka on käännetty englanniksi nimellä I Choose to Live. Hän sanoo kirjoittaneensa teoksen, jotta ihmiset eivät enää kysyisi häneltä aiheesta ja jotta pedofiileja ei enää vapautettaisi hyvän käytöksen vuoksi. Kirja kertoo koko 80 päivän vankeusajasta ja julkisuudesta sen jälkeen sekä vuonna 2004 pidetystä oikeudenkäynnistä, jossa Marc Dutroux tuomittiin. Kaikkein yksityiskohtaisimmat seksuaaliset koettelemukset Dardenne kuitenkin jätti kirjasta pois. "Guardian" kuvaili kirjaa rohkeaksi ja kunnioitusta herättäväksi.


title: Sabine Dardenne

text: Kotiin palattuaan Dardenne kieltäytyi hänelle tarjotusta psykoterapiasta, sillä hän ei kokenut sitä tarpeelliseksi. Hän kävi kuitenkin kerran, rikostutkijan pyynnöstä. Hänen perheensä taas joutui lopulta turvautumaan terapiaan. Dardenne halusi elää elämäänsä aivan kuten ennen, ja hän pyöräili kouluun edelleen samaa reittiä, vaikka hänen äitinsä vastusti sitä kuten myös muuta ulkoilua. Hän myös palasi kouluun heti lukukauden alussa, vaikka hänelle ehdotettiin pidennettyä lomaa, sillä hän oli viettänyt suurimman osan kesälomastaan Dutroux'n luona. Lehdistö tarkkaili perheen elämää talon ulkopuolella, mutta Dardennen asianajaja onnistui lopulta palauttamaan heidän yksityisyytensä tytön alaikäisyyteen vedoten.


title: Sabine Dardenne

text: 20. lokakuuta 1996 järjestettiin Belgian historian suurin mielenosoitus, jota kutsuttiin nimellä "valkoinen marssi". Dardenne ja Delhez osallistuivat tapahtumaan perheidensä kanssa kuten myös 250 000 muuta belgialaista. Mielenosoituksessa arvosteltiin myös viranomaisia siitä, että he olivat jättäneet paljon vihjeitä huomioimatta, mikä lopulta saattoi johtaa muiden tyttöjen kuolemaan. Yksi protestiaiheista oli tutkija Connerotten erottaminen siitä syystä, että hän oli ollut illallisella uhrien perheiden kanssa. Myös Dardenne oli ollut mukana, mutta sanoo, ettei vaihtanut sanaakaan miehen kanssa.


title: Sabine Dardenne

text: Dardenne kertoi vuonna 2005, etteivät hänen perheensä sisäiset välit olleet koskaan kovin läheiset eikä asia muuttunut sieppauksen jälkeenkään. Hänen vanhempansa erosivat myöhemmin ja hän muutti pois kotoa 18-vuotiaana. Perheen äiti kuoli syöpään alkuvuodesta 2005. Silloin Dardenne asui poikaystävänsä kanssa Tournaissa ja kävi Brysselissä töissä. Hän kuitenkin sanoi harkitsevansa ammatinvaihdosta toimistotöistä poliisiksi.


title: Tunturikirjosiipi

text: Tunturikirjosiipi ("Pyrgus andromedae") on paksupääperhosten heimoon kuuluva perhoslaji. Se on elinympäristövaatimuksiltaan tunturien ja vuoristojen perhoslaji.


title: Tunturikirjosiipi

text: Muiden "Pyrgus"-suvun lajien tapaan tunturikirjosiiven siivissä on ruskealla pohjalla selkeärajaisia, muodoltaan nelikulmaisia valkoisia pilkkuja. Takasiiven yläpinnassa minkäänlaisia pilkkuja ei pientä pitkänomaista keskitäplää lukuun ottamatta ole, mikä erottaa tunturikirjosiiven monista lähisukulaisistaan, ei kuitenkaan kaikista. Etusiiven tyvi on vaaleakarvainen. Siipien alapinnat ovat vihertävän tai kellertävän ruskeat, valkotäpläiset. Takasiiven alapinnan poikki kulkee katkonainen vaalea juova, jonka keskivaiheilla sisäreunassa on likimain suorakulmainen lovi. Siipiripset ovat valkeat, suonten kohdilta tummat. Siipien kärkiväli on 27–29 mm.


title: Tunturikirjosiipi

text: Tunturikirjosiipiä tavataan Suomessa vain Enontekiön suurtuntureilla ja muualla Pohjoismaissa Ruotsin ja Norjan tuntureilla. Etelämpänä Euroopassa laji elää Alppien, Pyreneiden, Karpaattien ja Dalmatian vuoristoalueilla.. Perhoset lentävät yhtenä sukupolvena kesäkuun lopusta heinäkuun puoleen väliin.


title: Tunturikirjosiipi

text: Tunturikirjosiipi elää nimensä mukaisesti tuntureissa ja vuoristoissa. Sitä tavataan vuoristoniityillä, tunturikankailla koivuvyöhykkeen yläosassa ja jopa paljakalla. Useimmin sen tapaa yksitellen tunturien kukkaniityiltä, yleensä kalkkivaikutteisilla alueilla. Vain harvoin perhosia on pienellä alalla useita. Tunturikirjosiipi viihtyy aurinkoisilla, mutta tuulensuojaisilla paikoilla ja lepää usein paljaalla kalliolla siivet sivuille levitettyinä. Perhonen on arka ja lentää nopeasti.


title: Tunturikirjosiipi

text: Lajin elintavat tunnetaan hyvin puutteellisesti. Naaras munii lehtien alapinnoille ja osa toukista kehittyy hyvin nopeasti koteloituen jo noin kuukauden kuluttua ja talvehtivat koteloina. Sen sijaan osa toukista on hidaskasvuisia ja talvehtivat toukkana kaksi kertaa. Alpeilla havaittu vuorovuotisuus perhosten esiintymisessä viittaa kehityksen olevan siellä aina kaksivuotinen. Toukkia ei ole tavattu Suomessa.


title: Tunturikirjosiipi

text: Suomessa tunturikirjosiipi on vuoden 2010 uhanalaisarvioinnissa luokiteltu silmälläpidettäväksi (NT)


title: Tunturikirjosiipi

text: Toukan ravintokasvi on tuntematon. Sellaiseksi on arveltu hanhikkeja ("Potentilla"), tunturipoimulehteä ("Alchemilla glomerulans"), mutta perhosen on nähty munivan lapinvuokolle ("Dryas octopetala") joka myös selittäisi perhosen levinneisyyden Alpeilla muninta on havaittu myös rätvänällä ("Potentilla erecta") ja kasvatetut toukat ovat kelpuuttaneet ravinnokseen ahomansikan ("Fragaria vesca").


title: Siivet saan

text:
Siivet saan on suomalaisen laulaja Maarit Hurmerinnan kolmas studioalbumi. Se julkaistiin vuonna 1978.
Nimikappale on versio Minnie Ripertonin kappaleesta "Reasons". "Helmet kyynelten" on alun perin Jackson Brownen
"Here Come Those Tears Again". "Istun tässä pöydässä taas" on käännös Otis Reddingin hitistä "Sittin' On The Dock of The Bay."


title: Marraskuun lauluja II

text: Marraskuun lauluja II on Viikatteen seitsemäs studioalbumi, joka julkaistiin 31. lokakuuta 2007. Levy on julkaistu normaalin CD-formaatin (RA141, RA141SP) lisäksi myös tuplavinyylinä (LONG-021), joka sisältää myös edellisen pitkäsoiton, "Marraskuun lauluja I" ja c-kasettina (LONG020). Albumi nousi Suomen virallisen listan sijalle 5.


title: Marraskuun lauluja II

text: "Marraskuun lauluja II":lta julkaistiin ensimmäinen single "Me olemme myöhäiset" 12. syyskuuta 2007. Singlen bonusraitana on albumille sisältymätön kappale "Mintun ja Vernerin häävalssi". Singlen nimikkokappaleesta tehtiin myös musiikkivideo, jossa nähdään mm. Kai Lehtinen sheriffinä.


title: Marraskuun lauluja II

text: Levyn kappale ”Ensimmäinen runo” on cover-versio Amorphiksen "Tales from the Thousand Lakes" -albumin kappaleesta ”In the Beginning”.


title: Marraskuun lauluja II

text: "Marraskuun lauluja I" edusti musiikillisesti Viikatteen nopeatempoisempaa ja aggressiivisempaa puolta, "Marraskuun lauluja II" taas on yleisilmeeltään hitaampi, raskaampi ja melankolisempi kuin edeltäjänsä.


title: Marraskuun lauluja II

text: Sanoitukset Kaarle Viikate, ellei toisin mainita.


title: Nykyajan lapsi

text: Nykyajan lapsi on suomalaisen laulaja Maarit Hurmerinnan neljäs studioalbumi. Se julkaistiin vuonna 1980.


title: Nykyajan lapsi

text: Kaikki kappaleet säveltänyt Sami Hurmerinta.


title: Elämän maku (Maaritin albumi)

text: Elämän maku on suomalaisen laulaja Maarit Hurmerinnan viides studioalbumi. Se julkaistiin vuonna 1981.


title: The Last Vegas

text: The Last Vegas on yhdysvaltalainen hard rock -yhtye.


title: The Last Vegas

text: The Last Vegas tavoittelee soittotyylillään 1970-luvun hard rockia.


title: The Last Vegas

text: Yhtye julkaisi ensimmäisen albuminsa "Lick 'em and Leave 'em" 2003 ja levystä tuli heti menestys. Siitä lähtien The Last Vegas on keikkaillut useasti monien artistien kanssa, mukaan lukien Black Stone Cherry, Jackyl, Crossfade, Buckcherry, Urge Overkill, Nashville Pussy, Local H, Roky Erickson, My Life With The Thrill Kill Kult ja muita.


title: Nukun radio päällä

text: Nukun radio päällä on suomalaisen laulaja Maarit Hurmerinnan 6. studioalbumi. Se julkaistiin vuonna 1983.


title: Nukun radio päällä

text: Kaikki kappaleet sovittanut Sami Hurmerinta, ellei toisin mainittu.


title: Hurrikaani Frances

text: Hurrikaani Frances oli kuudes nimetty trooppinen myrsky vuoden 2004 Atlantin hurrikaanikaudella ja tuon kauden neljäs trooppinen hirmumyrsky. Saffirin-Simpsonin hurrikaaniasteikolla se luokiteltiin toiseksi korkeimpaan eli 4. luokkaan. Myrsky aiheutti tuhoja Floridassa samoilla alueilla kuin Hurrikaani Charley vain kolme viikkoa aikaisemmin.


title: Hurrikaani Frances

text: Francesin lasketaan aiheuttaneen suoraan seitsemän ihmisen kuoleman: yhden Bahamalla, yhden Ohiossa ja viiden Floridassa. Välilliset vaikutukset surmasivat nelisenkymmentä muuta ihmistä, useimmat heistä Floridassa. Aineelliset vahingot olivat mittavat: vakuutusyhtiöiden raporteista voidaan laskea rakennusvaurioiden summaksi yhdeksän miljardia silloista Yhdysvaltain dollaria. Erityisen kallista tuhoa tuli Cape Canaveralin avaruuskeskuksen alueella.


title: Philadelphia Toboggan Company

text: Philadelphia Toboggan Company (nyk. Philadelphia Toboggan Coasters) on maailman vanhin yhä toiminnassa oleva vuoristoratoja valmistava yritys. Yrityksen perustivat vuonna 1904 Henry Auchy ja Chester Albright, ja sen päämaja on Hatfieldissä Pennsylvaniassa.


title: Philadelphia Toboggan Company

text: Yritys valmisti useita huvipuistolaitteita, kuten karuselleja ja puisia vuoristoratoja. Sen karusellit olivat arvostettuja yksityiskohtaisten kaiverrustensa ja tyylikkään koristelunsa ansiosta. Tunnetuimpia yhtiön palveluksessa olleita kaivertajia olivat Daniel Müller, John Zalar ja Frank Carretta. Yhtiön karuselleja, joita valmistettiin kaikkiaan 87 kappaletta vuosina 1904–1934, on yhä toiminnassa Yhdysvalloissa.


title: Philadelphia Toboggan Company

text: Vuonna 1991 yhtiö vaihtoi nimekseen "Philadelphia Toboggan Coasters". Nykyään sitä johtaa Tom Rebbie, ja yritys valmistaa ja entisöi pääasiassa vuoristoratoja.


title: Tuuli ja taivas

text: Tuuli ja taivas on suomalaisen laulaja Maarit Hurmerinnan 7. studioalbumi. Se julkaistiin vuonna 1986.


title: Brittney Wilson

text: Brittney Meriah Wilson (s. 26. maaliskuuta 1991 Chilliwack, Brittiläinen Kolumbia) on kanadalainen näyttelijä, joka on ollut neljä kertaa Young Artist -ehdokkaana.


title: Brittney Wilson

text: Wilson aloitti näyttelijänuransa 6-vuotiaana ja on esiintynyt yli 30 televisio- ja radiomainoksissa. Roolisuorituksista Wilson onkin saanut jo yhteensä kuusi ehdokkuutta ja kenties tunnetuin rooli on Myra tv-sarjassa "Romeo!". Ennen "Romeo!"-sarjaa hän esiintyi usein televisiosarjoissa vierailevissa rooleissa. Kuitenkin "Romeo!"-sarjan aikana Wilson esiintyi elokuvissa kuten "Zolar", "Best Friends" ja "Chasing Christmas".


title: Brittney Wilson

text: Näyttelyn ohella Wilson on tehnyt muutamia dubbausrooleja animesarjoihin kuten "Hamtaro" ja "Inuyasha". Varsinaisia äänirooleja hän on tehnyt muun muassa "Polly and the Pockets" -sarjaan, josta Wilson sai Young Artist -ehdokkuuden, sekä "Johnny Test", jossa hän ääninäytteli sarjan päähahmon siskoa Mary Testiä.


title: Brittney Wilson

text: Wilson on myös toiminut laulajana ja on pyrkimässä levytysuralle.


title: Tuskan tanssi

text: Tuskan tanssi on suomalaisen laulaja Maarit Hurmerinnan 8. studioalbumi. Se julkaistiin vuonna 1988.


title: Jotain on mulla mielessäni

text: Jotain on mulla mielessäni on suomalaisen laulaja Maarit Hurmerinnan 9. studioalbumi. Se julkaistiin vuonna 1990.


title: Jotain on mulla mielessäni

text: Levystä julkaistiin remasteroitu CD-versio 10. syyskuuta 2007. Sillä on bonuskappaleina kolme maxisingle-raitaa.


title: Raymond Legrand

text: Raymond Legrand (1908 Pariisi – 1974 Pariisi) oli ranskalainen orkesterinjohtaja ja säveltäjä. Hän oli säveltäjä Gabriel Faurén oppilas ja jo varhain teki tunnetuksi itsensä töillä, jotka käsittelivät harmonisointia, instrumentointia ja orkestrointia.


title: Raymond Legrand

text: Hän sävelsi myös runsaasti varieteemusiikkia sovittaen musiikkia Ray Venturan orkesterille, aina siihen saakka kun hän perusti oman orkesterina. Hänen oman orkesterina solisteina esiintyivät monet myöhemmät kuuluisuudet, kuten Irène de Trébert, Maurice Chevalier, Georges Guétary ja Tino Rossi.


title: Raymond Legrand

text: Legrand tuli tunnetuksi myös elokuvien musiikin tekijänä. Tunnetuin lienee "Mademoiselle Swing", jonka ohjaksi Richard Pottier vuonna 1942.


title: Raymond Legrand

text: Raymond Legrandin ensimmäisestä avioliitosta Marcelle der Mikaelian, Jacques Héllan sisaren, kanssa hänelle syntyi poika Michel Legrand, josta tuli isäänsäkin kuuluisampi säveltäjä. Toisen avioliittonsa Raymond Legrand solmi sihteerinsä ja orkesterinsa laulajan Colette Renardin kanssa.


title: Mulan 2

text: Mulan 2 () on Disneyn "Mulan"-elokuvaan perustuva jatko-osa. Elokuvan ensi-ilta oli 1. helmikuuta 2005. Elokuvan ovat ohjanneet Darrell Rooney ja Lynne Southerland.


title: Mulan 2

text: Mulan on rohkea tyttö, joka pelasti Kiinan hunneilta yhdessä Mushu-lohikäärmeen kanssa. Mulan on solmimassa avioliittoa, jota ennen hän saa suuren haasteen. Hänen on vietävä keisarin kolme tytärtä Mongoliaan, muuten mongolit uhkaavat hyökätä Kiinaan. Mulan lähtee suureen seikkailuun kohti Mongoliaa mukanaan suuri apujoukko.


title: Jos tahdot tietää

text: Jos tahdot tietää on suomalaisen laulaja Maarit Hurmerinnan 10. studioalbumi. Se julkaistiin vuonna 1993.


title: Gambling with the Devil

text: Gambling with the Devil on power metal -yhtye Helloweenin 31. lokakuuta 2007 julkaistu kahdestoista studioalbumi.


title: Gambling with the Devil

text: Albumi nousi Suomen virallisen listan sijalle 34.Single julkaistiin CD-formaatissa ainoastaan Japanissa. Muualla sen voi ostaa vain internet-latauksena.


title: Michael Melchior

text: Michael Melchior (, s. 31. tammikuuta 1954 Tanska) on tanskalaissyntyinen rabbi ja israelilainen poliitikko. Hän on naimisissa ja hänellä on viisi lasta.


title: Michael Melchior

text: Melchior edustaa työväenpuolueen kanssa liittoutunutta Meimadia, ja hänet valittiin Knessetiin ensimmäisen kerran 1999. Hän on koulutus- ja kulttuurivaliokunnan puheenjohtaja. Hän oli sosiaali- ja diaspora-asioiden ministeri vuodesta 1999, sen jälkeen apulaisulkoministeri vuoteen 2002. Vuonna 2005 hän oli opetus-, kulttuuri- ja urheiluministeri ja sen jälkeen sosiaali- ja diaspora-asioiden ministeri.


title: László Bodrogi

text: László Bodrogi (s. 11. joulukuuta 1976 Budapest) on unkarilaissyntyinen maantiepyöräilijä, joka on vuodesta 2008 lähtien ollut Ranskan kansalainen. Hän on asunut Ranskassa 1990-luvun alusta ja myös hänen vaimonsa on ranskalainen. Hän kilpaili ammattilaisena 2000–2012.


title: László Bodrogi

text: Tempoajon erikoismiehenä tunnettu Bodrogi voitti MM-kilpailujen aika-ajossa pronssia Plouayssa vuonna 2000 sekä hopeaa Stuttgartissa 2007.


title: Timo Mikkilä

text: Timo Mikkilä (16. lokakuuta 1912 Lahti – 18. tammikuuta 2006 Helsinki) oli suomalainen pianotaiteilija. Hänet tunnetaan myös arvostettuna pedagogina.


title: Timo Mikkilä

text: Mikkilän ensiesiintyminen tapahtui Helsingissä vuonna 1932. Hän opiskeli ensin vuosina 1928–1930 yksityisesti ja sitten vuosina 1930–1932 Helsingin konservatoriossa. Siellä hän opiskeli Martti Paavolan johdolla. Hän piti ensikonserttinsa Helsingissä vuonna 1932, ja sen jälkeen hän opiskeli Pariisissa usean vuoden ajan. Mikkilä opetti pianonsoittoa Sibelius-Akatemiassa vuosina 1938–1948; vuosina 1955–1975 hän toimi siellä pianonsoiton professorina.


title: Timo Mikkilä

text: Hänet palkittiin vuonna 1953 Pro Finlandia -mitalilla.


title: Timo Mikkilä

text: Timo Mikkilän kolmas puoliso oli viulutaiteilija Seija Salmiala, Bruno Salmialan tytär. Lapsia viisi kahdesta aiemmasta avioliitosta.


title: Timo Mikkilä

text: Timo Mikkilä kuoli sairaalassa Helsingissä 93-vuotiaana tammikuussa 2006. Hänet on haudattu Hietaniemen hautausmaan Taiteilijainmäelle.


title: Brian McClair

text: Brian John McClair (s. 8. joulukuuta 1963 Bellshill, Skotlanti) on skotlantilainen entinen jalkapalloilija, pelipaikaltaan hyökkääjä. Hänet tunnetaan parhaiten ajastaan Manchester Unitedissa, jossa hän pelasi vuosien 1987 ja 1998 välillä 398 ottelua. Lempinimellä "Choccy" tunnettu skotti edusti urallaan myös Motherwellia ja Celticia. Nykyisin hän toimii ManUn nuorisoakatemian managerina.


title: Brian McClair

text: Manchester Unitediin McClair siirtyi Celticista vuonna 1987 ja debyyttinsä hän teki 15. elokuuta 1987 ottelussa Southamptonia vastaan. Ensimmäisellä kaudella McClair teki 24 liigamaalia, ollen ensimmäinen ManU-pelaaja sitten George Bestin, joka pystyy rikkomaan 20 liigamaalin rajan kaudessa. Unitedissa McClair oli voittamassa neljää Valioliigamestaruutta, kolmea FA Cupin voittoa, yhtä liigacupia ja Cup voittajien Cupia.


title: Brian McClair

text: Skotlannin maajoukkuetta McClair edusti 27 kertaa, tehden 2 maalia.


title: Rami Eskelinen

text: Rami Kalevi Eskelinen (s. 14. elokuuta 1967, Helsinki) on suomalainen rumpali, joka soitti muun muassa jazzyhtye Trio Töykeissä.


title: Rami Eskelinen

text: Eskelinen aloitti rumpujensoiton muusikkoisänsä innostamana. Vuonna 1982 hän aloitti opiskelun Oulunkylän pop- & jazzkonservatoriossa ja soitti kesäisin muun muassa Tapani Kansan ja Meiju Suvaksen yhtyeissä. Valmistuttuaan vuonna 1988 Oulunkylän pop- & jazzkonservatoriosta hän siirtyi jatko-opintoihin Sibelius-Akatemiaan ja samana vuonna perustettiin Trio Töykeät. Vuodesta 1990 vuoteen 1993 Eskelinen opiskeli Yhdysvalloissa New Yorkin Manhattan School of Musicissa.


title: Rami Eskelinen

text: Trio Töykeiden lisäksi Eskelinen on soittanut muun muassa Espoo Big Bandissa, Big Bad Familyssä sekä Jukka Gustavsonin ja Laura Sippolan yhtyeissä. Ulkomaisista muusikoista hän on soittanut muun muassa pianisti Gil Evansin ja trumpetisti Lew Soloffin yhtyeissä. Hän on opettanut rumpujen soittoa Espoon pop- & jazzopisto Ebelissä vuodesta 1996.


title: Eerik Siikasaari

text: Eerik Jari Siikasaari (s. 8. lokakuuta 1957) on suomalainen basisti. Hän on soittanut muun muassa jazzyhtye Trio Töykeissä.


title: Eerik Siikasaari

text: Siikasaari aloitti musiikkiharrastuksen kuusivuotiaana pianonsoitolla. 12-vuotiaana hän vaihtoi sähköbassoon ja neljä vuotta myöhemmin kontrabassoon. Hän opiskeli Pop & Jazz Konservatoriossa sekä Sibelius-Akatemiassa. Trio Töykeiden lisäksi Siikasaari on soittanut muun muassa Jukkis Uotila Quartetissa, Seppo Paakkunaisen Karelia-yhtyeessä, Jukka Perkon ja Jukka Linkolan yhtyeissä, Espoo Big Bandissa, Perkon ja Severi Pyysalon Poppoossa sekä Heikki Virtasen ja Teppo Hauta-ahon kanssa Töölö Bass Trio -yhtyeessä.


title: Eerik Siikasaari

text: Siikasaari sai vuoden 1995 Yrjö-palkinnon. Hän on Suomen Jazzlegenda nro 30. Siikasaari on opettanut bassonsoittoa Espoon pop- & jazz-opisto Ebelissä vuodesta 1996.


title: The Giant Leap

text: The Giant Leap on vuonna 2005 Helsingissä perustettu melodinen rock-yhtye. Yhtyeeseen kuuluvat Petri Somer, Sebastian Rejman ja Sami Lehto.


title: The Giant Leap

text: The Giant Leap muokkautui nykyiseen muotoonsa, kun perustajajäsenet Sebastian ja Petri tutustuivat Sami Lehtoon kesällä 2005. Sebastian ja Petri vastaavat kappaleiden kirjoittamisesta ja Sami kappaleiden sovitus- ja tuotantopuolesta. Yhtyeen kaikilla jäsenillä on vuosien musiikillinen tausta.


title: The Giant Leap

text: The Giant Leapin musiikki sijoittuu melodisen rockin ja powerpopin välimaastoon sekoittaen eri tyylilajeja aina soulista countryyn. Yhtyeen syksyllä 2007 julkaistun esikoisalbumin kappaleet ovat syntyneet vuosien varrella.


title: The Giant Leap

text:
Yhtyeen ensimmäinen single "All In My Head" jaettiin radioille toukokuun lopussa, ja se nousi kesällä 2007 radioiden yhdeksi soitetuimmista kappaleista. Elokuussa kappale oli parhaimmillaan Suomen toiseksi soitetuin kappale.
Yhtyeen toinen single "Somebody Else" jaettiin radioille 17.9.2007, ja kappaleeseen tehtiin myös musiikkivideo.
Yhtyeen kaksi ensimmäistä singleä löytyvät 31. lokakuuta 2007 julkaistulta "Another Day Rising" -albumilta.


title: The Giant Leap

text: 7. joulukuuta 2007 yhtye toimi Bryan Adamsin lämmittelijänä hänen Suomen-keikallaan. Yhtyeen laulaja Sebastian nähtiin keväällä 2010 luotsaamassa Helsingin kuoroa Nelosen Kuorosota-ohjelmassa.


title: The Giant Leap

text: Yhtyeen toinen albumi "The Giant Leap" ilmestyi 3.3.2010.


title: The Giant Leap

text: Yhtye on tällä hetkellä keikkatauolla Sebastianin tehdessä juontokeikkoja. Sen lisäksi Sebastian tekee musiikkia nykyään myös Sebastian & The 4th Line Band -yhtyeen riveissä.


title: Suojausluokitus

text: Suojausluokitus on sähkölaitteiden neliportainen turvallisuusluokitus. Luokan 0 laitteet ovat peruseristettyjä. Luokan I laitteet ovat suojamaadoitettuja. Niissä mahdollisessa vikatilanteessa kuoreen tullut virta menee suojajohdinta pitkin maahan ja seurauksena sulakkeen tulee palaa. Luokan II laitteet ovat suojaeristettyjä. "Suojaeristys" tarkoittaa sitä, että laitteissa on ikään kuin kaksinkertainen kuori ja jännitteiset osat ovat kaikki sisemmän kuoren alla. Näissä laitteissa sähköiskun vaara rajoittuu vialliseen johtimeen. Toisen eristyksen pettäessä toinen suojaa käyttäjää. Turvallisimpia laitteita ovat suojausluokan III suojajännitteiset laitteet. Niissä verkkovirran jännite on muuntajalla alennettu vaarattomalle tasolle, yleensä alle 25 volttiin. Lisäksi yksi suojausmenetelmä on "suojaerotusmuuntaja". Siinä korjattava tai koestettava laite on galvaanisesti erotettu ensiökäämistä, jolloin sähköiskua ei voi saada maan kautta.


title: Suojausluokitus

text: Luokkaan 0 kuuluvat sähkölaitteet ovat ns. "peruseristettyjä". Ne kytketään pistorasiaan maadoittamattomalla (tavallisella) pistokkeella. Peruseristys suojaa käyttäjää laitteen jännitteisiltä osilta. Suojaus perustuu eristyksen ja koteloinnin lisäksi siihen, että käyttöympäristön materiaalit ovat sähköisesti eristäviä eikä maapotentiaalia ole. Juuri tämän takia 0-luokan pistorasiaa ei saa asentaa neljää metriä lähemmäs I-luokan pistorasiaa. Tällöin ei voi saada sähköiskua, vaikka rungossa olisikin vikatilanteessa jännite. Koska suojaus perustuu maapotentiaalin puuttumiseen, ei 0-luokan pistotulppaa saa muokata niin, että se sopisi I-luokan pistorasiaan. 0-luokan pistotulppaa ei saa myöskään vaihtaa I-luokan pistotulppaan. Tällöin maapotentiaali on olemassa ja käyttö vikatilanteessa on vaarallista. Vanhemmissa asunnoissa on vielä runsaasti maadoittamattomia pistorasioita ja vain niihin sopivia peruseristettyjä sähkölaitteita (esimerkiksi pöytä-, seinä- ja jalkalamppuja). Uusiin asennuksiin ei saa enää laittaa 0-luokan pistorasiaa.


title: Suojausluokitus

text: Suojamaadoitetulla pistotulpalla varustetut sähkölaitteet kuuluvat suojausluokkaan I. Vikatapauksessa laitteen kuori voi tulla jännitteiseksi, mutta suojamaadoitetun laitteen kosketeltavat metalliosat on kytketty suojajohtimen kautta maadoitukseen. Näin laite ei ole enää vaarallinen, sillä vikavirta kulkee suojajohdinta (nk. PE-johdinta) pitkin maahan ja seurauksena on sulakkeen palaminen. Suojauksen toimivuuden ehtona on, että suojamaadoituspiiri on ehjä, ja että vaihe- ja suojajohtimien resistanssi on niin pieni, että sulake (tai johdonsuoja) katkaisee virran kiinteissä asennuksissa 5 sekunnissa, ja pistotulppaliitäntäisissä 0,4 sekunnissa. Uudemmissa asunnoissa kaikki pistorasiat ovat jo maadoitettuja, joten niihin ei voi enää edes kytkeä peruseristettyä sähkölaitetta. Suojamaadoitetun sähkölaitteen voi kytkeä sekä tavalliseen että maadoitettuun pistorasiaan. Kytkettäessä I-luokan laite 0-luokan pistorasiaan sen suojaus vastaa 0-luokan suojausta. Suojaus perustuu tällöin hyvään eristykseen. Suojamaadoitetun laitteen tuntee pistotulpan molemmilla puolilla syvennyksessä olevista metalliliuskoista, jotka johtavat mahdollisen vikavirran maahan. Suojamaadoitetun pistotulpan kutsumanimenä on SUKO (=SUojaKOsketinpistotulppa).


title: Suojausluokitus

text: Vikavirtasuojakytkin voi toimia ainoana suojausmenetelmänä ja suojalaitteena kosketusjännitesuojauksessa. Siten vikavirtasuojakytkimellä varustetuista asennuksista ei tarvitse mitata oikosulkuvirtoja; oikosulkuvirta voidaan kuitenkin mitata L-N-piiristä.


title: Suojausluokitus

text: Luokkaan II kuuluva suojaeristetty sähkölaite on suoraa verkkovirtaa käyttävistä turvallisin. Siinä on peruseristyksen lisäksi lisäeristys. Sen tarkoituksena on estää jännitteen pääsy kosketeltavissa oleviin osiin, jos peruseristys jostain syystä pettää. Suojaeristetyn sähkölaitteen tuntee sen liitäntäjohdon pistotulpasta (litteä) sekä laitteessa (ja mahdollisesti myös pistotulpassa) olevasta kahdesta sisäkkäisestä neliöstä. Suojaeristetyn laitteen voi kytkeä sekä tavalliseen että suojamaadoitettuun (SUKO) pistorasiaan. II-luokan pistotulpan voi vaihtaa I-luokan pistotulppaan.


title: Suojausluokitus

text: Pienoisjännitteellinen laite on aina sähköturvallinen. Pienoisjännite tarkoittaa sitä, että verkkovirran jännite on pudotettu vaarattomalle tasolle. Pienoisjännite saadaan aikaan erillisellä pienoisjännitemuuntajalla, joka voidaan liittää sekä tavalliseen että maadoitettuun pistorasiaan. Muuntajaa ei saa laittaa ahtaaseen tilaan eikä sitä saa peittää, sillä vaarana on tällöin muuntajan ylikuumeneminen ja vaurioituminen. Laitteessa pienoisjännitteen merkkinä on kaksi vaakunakehyksen sisällä toisensa leikkaavaa ympyrää.


title: Täpläpaksupää

text: Täpläpaksupää, vanhemmassa kirjallisuudessa valkotäpläpaksupää, ("Hesperia comma") on paksupääperhosten heimoon kuuluva perhoslaji. Sen alalaji "H. c. catena "(pohjantäpläpaksupää) on Suomen lajiston uhanalaisarvioinnissa 2010 luokiteltu vaarantuneeksi (VU), rauhoitettu ja kuuluu Euroopan unionin luontodirektiivin II liitteessä mainittuihin lajeihin.


title: Täpläpaksupää

text: Täpläpaksupää on väriltään kellanruskea ja sen siipien kärkiväli on 26–34 mm. Siipien yläpinnat ovat koiraalla oranssinruskeat ja ulkoreunasta laajalti tummanruskeakehnäiset ja etusiiven kärkiosassa erottuu muutama nelikulmainen, keltainen täplä. Naaralla siivet ovat melko tasaisen ruskeat ja keltaisten kärkitäplien lisäksi etusiivessä on myös muutama oranssinsävyinen laikku. Siipisuonet ovat molemmilla sukupuolilla tummat . Sävyeron lisäksi naaraan ja koiraan erottaa koiraan etusiivessä olevasta koirassuomuviirusta eli mustasta, naarasyksilöitä houkuttelevia hajusteita sisältävästä juovasta, joka erottuu hyvin selvästi. Siipien alapinnat ovat harmaanruskeat ja takasiiven alapinnalla on selkeitä, kirkkaan valkoisia, nelikulmaisia täpliä. Pohjoinen alalaji "H. c. catena" on hieman pienempi ja sävyltään tummempi. Valkotäpläpaksupää muistuttaa läheistä sukulaislajiaan piippopaksupäätä ("Ochlodes sylvanus"). Helpoimmin lajit erottaa täpläpaksupään siipien alapinnalla olevista selkeistä valkeista täplistä.


title: Täpläpaksupää

text: Maailmanlaajuisesti täpläpaksupäätä tavataan laajalti Pohjois-Afrikassa, Euroopassa, Aasiassa sekä Pohjois-Amerikassa. Suomessa laji on ollut aiemmin yleinen, mutta nykyisin sitä tavataan vain muutamilla alueilla Ahvenanmaalla, lounaissaaristossa, Kaakkois-Suomessa sekä Luoteis-Lapissa. Suomen lisäksi myös muualta Euroopasta on merkkejä lajin vähenemisestä.


title: Täpläpaksupää

text: Luoteis-Lapin alalajin "H. c. catena" ainoa nykyinen esiintymä Suomessa sijaitsee Ánnjaloanjin luonnonsuojelualueella Kilpisjärven ja Haltin välisellä erämaa-alueella, jossa kannan koko lienee noin 1 000 yksilöä.


title: Täpläpaksupää

text: Perhoset lentävät etelässä heinäkuun alusta elokuun alkuun, alalaji "H. c. catena" kuitenkin paria viikkoa aikaisemmin.


title: Täpläpaksupää

text: Täpläpaksupään ympäristöä ovat kuivat ja avoimet kedot, jotka saavat paljon auringonvaloa. Sitä tavataan tyypillisesti lämpimillä etelärinteillä, missä ruoho on lyhyttä. Tuntureilla elinpaikkoja ovat avoimet, mutta rehevät puronvarsikosteikot. Paksupää on nopea ja voimakas lentäjä, mutta perhoset ovat hyvin paikkauskollisia, käyvät ahkerasti ruokailemassa kukilla tai istuksivat auringonpaisteisilla kivillä tai paljaalla maalla. Pilvisellä säällä ne eivät lennä. Lepäävän perhosen lepoasennossa siivet ovat puoliksi avoinna.


title: Täpläpaksupää

text: Koiraita tavataan paljon naaraita useammin. Ne tähyilevät naaraita lepäillen korkeilla paikoilla ja lennähtävät kumppanin toivossa minkä tahansa ohilentävän perhosen perään. Mikäli ohilentäjä on pariutumaton naaras, koiras pakottaa sen laskeutumaan ja parittelee sen kanssa.


title: Täpläpaksupää

text: Naaras munii kasveille lähelle maanpintaa ja lajin talvehtiva vaihe on muna tai hyvin pieni toukka. Toukka elää silkkirihmoilla yhteensidottujen lehtien välissä lähellä maanpintaa. Pohjoinen alalaji talvehtinee kahdesti ennen perhosen aikuistumista, toisen kerran kotelona. Toukkakehitys kestää 14–15 viikkoa ja kotelovaihe 2–4 viikkoa.


title: Täpläpaksupää

text: Suomessa täpläpaksupää on arvioitu vuoden 2010 uhanalaisarvioinnissa vaarantuneeksi. Ruotsissa laji on silmälläpidettävä ja pohjoinen alalaji erittäin uhanalainen. Nimialalaji on harvinaistunut kaikkialla Euroopassa sopivien elinympäristöjen umpeenkasvun myötä, sillä se on paikkauskollinen, esiintymien yksilömäärät ovat tavallisesti pieniä ja populaatiot ovat jo valmiiksi pirstoutuneita. Havainnot Englannissa ovat osoittaneet etenkin lampaiden ja kaniinien suorittaman laidunnuksen pitävän ympäristön täpläpaksupäälle sopivana. Jänisruttoepidemian hävitettyä kaniineja, myös alueen täpläpaksupäiden määrä romahti. Ruotsin Öölannissa on havaittu, että toistuvat kuivat kesät, joiden aikana ravintokasvit kuihtuvat, voivat aiheuttaa pienten pirstoutuneiden populaatioiden perhosten lukumäärän putoamisen, josta paluu normaaliin saattaa kestää jopa vuosikymmenen. Pohjoisella alalajilla vastaavaa uhkatekijää ei tunneta, mutta ilmastotekijät voivat vaarantaa senkin säilymisen.


title: Täpläpaksupää

text: Ainakin paikoin Euroopassa täpläpaksupään toukka hyväksyy ravintokasvikseen vain lampaannadan ("Festuca ovina"). Ravintokasvia Suomessa ei tunneta, mutta Ahvenanmaalla munia on löydetty lapaannadalta. Myöskään pohjoisen alalajin ravintokasvia ei ole Suomessa suoraan havaittu, mutta se lienee ulkomaisten havaintojen perusteella jokin nata ("Festuca") tai nurmikka ("Poa").


title: Astiahuilu

text: Astiahuilu kuuluu maapallon vanhimpiin soittimiin. Se oli tunnettu jo kivikaudella ja vanhoissa korkeakulttuureissa kaikkialla maailmassa. Materiaali voi olla keramiikkaa, posliinia, sarvea, puuta, muovia. Tavataan myös näkinkengästä ja hedelmänkuoresta, kuten kookospähkinästä ja kalebassista valmitettuja huiluja.


title: Astiahuilu

text: Kuten muissakin huilusoittimissa, ilmavirta kulkee joko huulten ohjaamana tai äänikanavaa pitkin aukossa olevaan särmään, joka halkaisee ilmavirran. Ilmavirta alkaa värähdellä ja tuottaa äänen.


title: Astiahuilu

text: Astiahuilun pohjasävelen korkeus riippuu ilmakammion tilavuudesta. Pieni huilu tuottaa korkeita ääniä, suuri matalia. Huilun kyljissä olevia sormireikiä avaamalla tuotetaan useampia ääniä. Yksinkertaisimmissa pilleissä on vain 0–3 sormiaukkoa. Useampireikäisillä voidaan tuottaa jopa 1,5 oktaavin asteikko. Sormituksia on monenlaisia, huilun rakentaja voi luoda omansa. Tunnetuin on italialaisen Donatin keksimä 10 -reikäinen okariina, joka tuottaa diatonisen asteikon.


title: Astiahuilu

text: Useimmiten astiahuilu on tyypiltään  tulppakanavahuilu, jossa ohut kanava johtaa ilman särmään ; vertaa: nokkahuilu. Astiahuilu voi olla myös reunahuilun kaltainen; vertaa: panhuilu. Soitinsystemaattisesti ääni syntyy astiahuilussa kuten vihellys. Mikäli astiahuilun ilmakanavan tilavuus on portaattomasti säädettävissä (kuten viheltäessä), luetaan astiahuilu liukuhuiluihin.


title: Astiahuilu

text: Astiahuiluihin luetaan mm.:


title: New Zealand Idol

text: NZ Idol on uusiseelantilainen versio brittiläisestä "Pop Idol" -televisio-ohjelmaformaatista.


title: New Zealand Idol

text: Ohjelman on tuottanut FremantleMedia. Uudessa-Seelannissa on järjestetty tähän mennessä kolme Idol-kautta.


title: New Zealand Idol

text: Ensimmäisen kauden voitti Ben Lummis (2004), toisen Rosita Vai (2005) ja kolmannen Matthew Saunoa (2006).


title: Kenneth Matthews

text: Kenneth "Ken" Joseph Matthews (s. 21. kesäkuuta 1934 Birmingham, Englanti) on brittiläinen entinen kilpakävelijä, jonka kilpailumatkana oli 20 kilometriä.


title: Kenneth Matthews

text: Matthews voitti olympiakultaa Tokion kesäolympialaisissa 1964 20 kilometrillä. Tuolloin hän teki uuden silloisen olympiaennätyksen 1.29.34. Pari vuotta aikaisemmin (1962) hän voitti Euroopan-mestaruuskilpailuissa Belgradissa 20 kilometrillä, joten hän oli yksi ennakkosuosikeista voittamaan olympialaisissa. Hän voitti kahdesti 20 kilometrin kävelyn maailmancupin: Luganossa 1961 ajalla 1.30.55 ja Varesessa 1963 ajalla 1.30.11 .


title: Kenneth Matthews

text: Hänelle myönnettiin olympiamenestyksestään 14 vuotta myöhemmin Brittiläisen imperiumin ritarikunnan arvonimi MBE(Brittiläisen imperiumin jäsen).


title: The Burning

text: The Burning on power metal -yhtye Thunderstonen vuonna 2004 julkaistu toinen studioalbumi.


title: The Burning

text: Albumi ylsi Suomen virallisen listan sijalle 13.


title: Gustav Dentzel

text: Gustav A. Dentzel (9. elokuuta 1846 – 1909) oli saksalaissyntyinen, sittemmin Yhdysvaltoihin muuttanut karusellinvalmistaja, joka oli alan pioneereja Yhdysvalloissa. Dentzelien perheyrityksen valmistamat suuret, käsin puusta kaiverretut näyttävät karusellit olivat jo omana aikanaan hyvin arvostettuja. Niistä enää parikymmentä on toiminnassa Yhdysvalloissa.


title: Gustav Dentzel

text: Dentzel oli oppunut puusepän ammatin isältään Michael Dentzeliltä, jolla oli kokemusta myös karusellien valmistuksesta. 1860-luvun alussa Gustav lähti Yhdysvaltoihin, jonne oli muuttanut hänen veljistään jo kolme, ja asettui Philadelphiaan. Ensimmäinen karuselli oli niin suuri menestys, että Dentzel perusti muutamaa vuotta myöhemmin oman yrityksen, G.A. Dentzel Steam and Horse Power Carousel Companyn. Aluksi karusellit olivat yksinkertaisia ketjukaruselleja, joita pyöritettiin käsin. Vähitellen yritystoiminta laajeni ja Dentzel palkkasi palvelukseensa useita työntekijöitä, joista ensimmäisiä oli John Müller. Müllerin kuoleman jälkeen hänen kaksi poikaansa, Daniel ja Alfred, jäivät Dentzelin hoiviin. Danielista tuli sittemmin erittäin taitava ja tunnettu karusellinkaivertaja. Veljekset kuitenkin jättivät Dentzelin perustaakseen oman yrityksen, eikä Dentzel myöhemmin enää suostunut palkkaamaan heitä uudelleen palvelukseensa. Toinen tunnettu Dentzelin palveluksessa ollut kaivertaja oli Italiasta saapunut rutiköyhä puuseppä Salvatore Cernigliaro, joka siirtyi myöhemmin Philadelphia Toboggan Companyn leipiin.


title: Gustav Dentzel

text: Gustav Dentzelillä ja hänen vaimollaan Marylla oli viisi lasta. Dentzel kuoli vuonna 1909, minkä jälkeen liiketoimintaa jatkoi hänen poikansa William Dentzel. Hän palkkasi Müllerin veljekset takaisin yhtiön palvelukseen. Laman myötä karusellien kysyntä väheni, ja William Dentzelin kuoltua vuonna 1928 Philadelphia Toboggan Company osti Dentzelin yrityksen irtaimiston. Jälkeläiset William Henry Dentzel II ja William Henry Dentzel III ovat kuitenkin jatkaneet suvun karuselliperinteitä valmistamalla joitakin pieniä karuselleja. William Henry Dentzel III on valmistanut muun muassa aurinkovoimalla toimivia karuselleja.


title: Ming-Na Wen

text: Ming-Na Wen (s. 20. marraskuuta 1963 Coloane, Macao), myös Ming-Na, Ming Na, Ming Na Wen tai Ming Wen; on macaolais-yhdysvaltalainen näyttelijä. Hänet tunnetaan ennen kaikkea lääkäri Jing-Mei ”Deb” Chenin roolista televisiosarjassa "Teho-osasto" sekä "Mulan"-piirroselokuvien nimiosan ääninäyttelijänä. Syksystä 2013 lähtien hän on esiintynyt yhdessä pääosista televisiosarjassa "S.H.I.E.L.D. Agentit".


title: Ming-Na Wen

text: Ming-Na on syntynyt Macaossa, josta hän muutti Hongkongiin ja nelivuotiaana isäpuolensa kotimaahan Yhdysvaltoihin. Hän opiskeli teatteria Carnegie Mellon -yliopistossa. Uransa alulla Ming-Na näytteli teatterin ohella esimerkiksi saippuasarjassa "As the World Turns" vuosina 1988–1991 sekä elokuvissa "Ilon ja onnen tarinat" (1993) ja "Street Fighter" (1994). Vuonna 1995 hän sai roolin "Teho-osastosta". Ming-Na näytteli sarjassa sen ensimmäisellä tuotantokaudella ja palasi viiden vuoden tauon jälkeen kuudennelle kaudelle vuonna 2000. Hän poistui sarjasta 11. kaudella vuonna 2004.


title: Ming-Na Wen

text: Ming-Na on ollut vuodesta 1995 lähtien naimisissa näyttelijä Eric Michael Zeen kanssa. Heidän tyttärensä Michaela Zee on toiminut ääninäyttelijänä muutamissa Disney Channelin animaatiosarjoissa.


title: Eric Morecambe

text: Eric Morecambe OBE (s. John Eric Bartholomew, 14. toukokuuta 1926 – 28. toukokuuta 1984) oli englantilainen koomikko, joka yhdessä Ernie Wisen kanssa muodosti komediaparivaljakon Morecambe & Wise. Britanniassa häntä pidetään yhä suurena komedianerona.


title: Eric Morecambe

text: Eric otti taiteilijanimensä kotikaupungistaan, Morecamben kylästä Lancashiressa.


title: Eric Morecambe

text: Kaikista koomikkopareista Britanniassa, Morecambe & Wise on luultavasti kaikkein rakastetuin ja lämpimimmin muisteltu. Monet ovat panneet merkille aidon kiintymyksen, joka Ericillä ja Erniellä oli toisiaan kohtaan. Heidän työstään nauttimisensa oli huomattu niin yleisön kuin viihdyttäjienkin keskuudessa.